title: Punakatko

text: Yksivuotinen tai harvoin kaksivuotisen punakatkon koko vaihtelee 5–90 cm välillä. Varsi on karvainen. Lehtilapa on kolmiomainen ja 1–3 kertaa parilehdykkäinen. Lehdykät ovat liuskaisia. Kukinnon pää- ja pikkusarjat ovat suojuksellisia. Teriö on valkoinen tai punertava ja vastakohtainen. Punakatko kukkii Suomessa heinä-elokuussa. Hedelmät ovat 3–4 mm pitkiä, pallomaisia ja kaarevapiikkisiä.


title: Punakatko

text: Punakatko muistuttaa jossain määrin koiranputkea ("Anthriscus sylvestris").


title: Punakatko

text: Punakatkoa kasvaa lähes koko Euroopassa eteläistä Italiaa, Kreikkaa, Skandinavian keski- ja pohjoisosia sekä Manner-Suomea lukuun ottamatta. Laji puuttuu myös Pohjois-Venäjältä. Lajin toinen levinneisyyskeskittymä löytyy Japanista. Paikoitellen sitä kasvaa myös Itä- ja Keski-Aasiassa. Yhdysvaltain keskiosiin laji on levinnyt ihmisen mukana. Suomessa punakatkoa kasvaa vakituisena lajia ainoastaan Ahvenanmaalla. Satunnaisena tulokkaana lajia on tavattu muutamin paikoin Manner-Suomesta.


title: Punakatko

text: Punakatko on kuivien kasvupaikkojen laji. Sitä tavataan esimerkiksi kivikkoisilla rinneniityillä, kyläkedoilla ja tienvarsilla. Itämeren saarilla lajia tavataan tyypillisesti kivikkoisilla merenrannoilla. Punakatko on Suomessa harvinaistunut.


title: Tänään en halunnut tavata itseäni

text: Tänään en halunnut tavata itseäni on romanialais-saksalaisen kirjailijan Herta Müllerin romaani vuodelta 1997. Teoksen on suomentanut Tarja Roinila ja suomennoksen on julkaissut 2010 Tammi.


title: Tänään en halunnut tavata itseäni

text: Müller kuvaa diktaattori Nicolae Ceaușescun aikaa Romaniassa ja muualla Itä-Euroopassa päähenkilönä olevan nuoren naisen sekä Romaniasta pois muuttaneiden kautta. Teoksessa on ilkikurisuutta sen kuvatessa Romanian autoritaarisen hallintojärjestelmän ajoittain tragikoomisia piirteitä.


title: Tänään en halunnut tavata itseäni

text: Nainen on töissä farkkuja valmistavassa tehtaassa. Hän kirjoittaa Italiaan menevien housujen taskuun lappusia, joissa kertoo haluavansa naimisiin. Jäätyään kiinni hän on matkalla raitiovaunussa valtiollisen poliisin Securitaten kuulusteluun ja muistelee omaa elämäänsä maassa, jota pelko hallitsee mutta jossa on opittava sitä sietämään. Kirjassa vallitsee suorastaan kafkamaiseksi luonnehdittu tunnelma.


title: Tänään en halunnut tavata itseäni

text: "Lapin Kansan" Jouni Huhtasen luonnehdinnan mukaan teos on visuaalinen, hyvin elokuvamainen 1960-luvun kokeellisen elokuvan tapaan. "Parnasson" Arto Virtasen mukaan romaanin lauseet ovat täyteen lastattuja ja timanteiksi hiottuja. Virtasen mukaan Müller menee niin syvälle totalitaarisen maan kurjuuteen ettei nykykirjoittajista siihen kukaan juuri ole ryhtynyt. Raadollisuudesta huolimatta hän löytää sieltä surrealistisia näkyjä ja absurdia komiikkaa.


title: Tänään en halunnut tavata itseäni

text: "Helsingin Sanomien" Oscar Rossin mukaan Müller välttää kertomuksessaan sentimentaalisuuden ja pystyy kuvaamaan elämää sen kauniilta ja kauhealta puolelta samalta tasolta.


title: Barni

text: Barni (, tunnus b) on hyvin pieni pinta-alan yksikkö, jota käytetään tehollisen poikkipinta-alan ja vaikutusalan yksikkönä ydinfysiikassa. Yksi barni on 10 neliömetriä.


title: Barni

text: Yksi barni vastaa suunnilleen uraaniatomin ytimen poikkipinta-alaa. Sitä käytettiin alun perin ydinreaktioiden vaikutusalan yksikkönä, mutta nykyisin myös hiukkasfysiikassa kaikkien sirontaprosessien vaikutusalojen yhteydessä. Vaikka barni ei ole SI-järjestelmän mukainen yksikkö, mittayksikköjä koskeva kansainvälinen standardi ja myös Suomessa voimassa oleva mittayksikköasetus hyväksyvät sen.


title: Barni

text: Barnin ohella käytetään myös seuraavia siitä johdettuja, SI-etuliitteiden avulla muodostettuja kerrannaisyksiköitä:


title: Barni

text: Laskettujen poikkipinta-alojen yksikkönä käytetään usein myös luonnonvakioista johdettua yksikköä "ħ""c"/GeV, joka on suunnilleen 0,3894 mb.


title: Barni

text: Yksikön nimen barni johtuu englannin kielen latoa tarkoittavasta sanasta "barn". Kun fyysikot toisen maailmansodan aikana suunnittelivat atomipommia, eräät Purduen yliopiston tutkijat, jotka tutkivat neutronien sirontaa uraaniatomin ytimestä, kuvailivat tätä ydintä muihin ytimiin verrattuna ”suureksi kuin lato” (). Tämän vuoksi projektiin osallistuneet fyysikot alkoivat käyttää tätä sanaa (barn) tarkoittamaan 10 neliösenttimetrin suuruista yksikköä, joka vastasi suunnilleen uraaniytimen poikkipinta-alaa. Koska projekti oli erittäin salainen, sanalla oli aluksi myös peiteilmaisun luonne, jolla silläkin pyrittiin salaamaan ulkopuolisilta, mitä oli tekeillä. Myöhemmin siitä kuitenkin tuli virallisesti hyväksytty mittayksikön nimi.


title: Uuden työn paradoksit

text: Uuden työn paradoksit: Keskusteluja 2000-luvun työprosess(e)ista on Raija Julkusen vuonna 2008 julkaisema kirja.


title: Joustava ja kiteytynyt älykkyys

text: Joustava ja kiteytynyt älykkyys ovat englantilais-yhdysvaltalaisen psykologin Raymond B. Cattellin (s. 20.3.1905 – k. 2.2.1998) ja yhdysvaltalaisen kognitiivisen psykologin John L. Hornin (s. 7.9.1928 - k. 18.8.2006) kehittämän teorian mukaan ihmisen älykkyyslajeja. Joustavalla älykkyydellä (engl. "fluid intelligence") tarkoitetaan eräänlaista yleistä tiedonkäsittely- ja ongelmanratkaisukykyä, kun taas kiteytynyt älykkyys (engl. "crystallized intelligence") edustaa aikaa myöten kertynyttä tietämystä. Cattellin ja Hornin mukaan nämä kaksi ulottuvuutta luonnehtivat ihmisen älyllisiä kykyjä paremmin kuin yksi yhtenäinen yleinen älykkyystekijä. Myöhemmin he laajensivat älykkyyden taksonomiansa käsittämään myös useita muita ulottuvuuksia.


title: Joustava ja kiteytynyt älykkyys

text: Joustavaa älykkyyttä voidaan parhaiten testata sellaisilla testeillä, jotka sisältävät testintekijälle tuoretta materiaalia ja edellyttävät mahdollisimman vähän kulttuurista tietämystä. Tällaisiin testeihin liittyy usein myös aikarajoitus. Kiteytynyttä älykkyyttä taas voidaan parhaiten testata sanasto- ynnä muilla tietopohjaisilla testeillä.


title: Joustava ja kiteytynyt älykkyys

text: Ikääntyminen, sairaudet ja vammat vaikuttavat voimakkaammin joustavaan kuin kiteytyneeseen älykkyyteen.


title: Joustava ja kiteytynyt älykkyys

text: Niin sanotun "investointiteorian" (investment theory) mukaan joustavan ja kiteytyneen älykkyyden keskinäinen suhde on sellainen, että henkilö "investoi" joustavaa älykkyyttään kiteytyneen älykkyyden hankkimiseen. Siten suurempi määrä joustavaa älykkyyttä mahdollistaa suuremman määrän kiteytynyttä älykkyyttä, ja mikäli mahdollisuudet kiteytyneen älykkyyden hankkimiseen ovat samanlaiset riippumatta joustavan älykkyyden tasosta, korreloivat joustava ja kiteytynyt älykkyys voimakkaasti keskenään.


title: Synkkä voitto

text: Synkkä voitto ("Dark Victory") on Edmund Gouldingin ohjaama yhdysvaltalainen elokuva vuodelta 1939. Se perustuu George Brewerin ja Bertram Blochin kirjoittamaan näytelmään, jota esitettiin Broadwaylla 1934. "Synkkä voitto" oli ehdolla parhaan elokuvan ja Max Steiner parhaan alkuperäissävellyksen Oscar-palkinnon saajaksi. Lisäksi Bette Davis oli ehdokkaana parhaasta naispääosasta. Alkuperäisessä Broadway-versiossa pääroolin näytteli Tallulah Bankhead.


title: Synkkä voitto

text: "The New York Timesin" kriitikot valitsivat "Synkän voiton" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Synkkä voitto

text: Bette Davis näyttelee elokuvassa rikasta perijätärtä Judith Trahernea, joka saa kuulla sairastuneensa välitöntä hoitoa vaativaan aivokasvaimeen. George Brentin näyttelemä lääkäri Frederick Steele suorittaa leikkauksen, jonka hän kertoo sujuneen hyvin. Kiitollinen Judith rakastuu lääkäriinsä ja he alkavat suunnitella avioliittoa. Kasvain kuitenkin uusiutuu ja Judith alkaa epäillä Frederickin naivan hänet vain säälistä kuolevaa naista kohtaan.


title: Alldeutscher Verband

text: Alldeutscher Verband eli Yleissaksalainen liitto tai Pangermaaninen liitto oli saksalainen äärioikeistolainen järjestö, joka kannatti pangermanismia ja imperialismia. Se perustettiin vuonna 1891 protestina Sansibarin sopimusta vastaan, jolla Saksa oli saanut Britannialta Helgolandin saaret vastineeksi siitä että se luopui vaatimuksistaan Sansibariin.


title: Alldeutscher Verband

text: Ernst Hasse oli järjestön ensimmäinen puheenjohtaja, ja Heinrich Class oli hänen seuraajansa vuodesta 1908. Teollisuusmies Emil Kirdorf kuului perustajajäseniin, ja Gustav Krupp rahoitti toimintaa avokätisesti. Alldeutscher Verband lakkautettiin vuonna 1939.


title: Alldeutscher Verband

text: Järjestön tavoitteena oli vastustaa hallituksen toimia, joiden uskottiin heikentävän Saksaa. Sosiaalidarwinismi ja rotuhygienia muodostivat ideologisen perustan. Lisääntymistä alempina pidettyjen rotujen kuten juutalaisten kanssa vastustettiin. Järjestöllä oli vaikutusvaltaa Saksan hallituksiin, ja se haittasi Bismarckin luomaa ulkopoliittista vakautta.


title: Alldeutscher Verband

text: Ensimmäisen maailmansodan aikana järjestön vaikutusvalta kasvoi. Tuolloin he vastustivat demokratiakehitystä ja kannattivat rajoittamatonta sukellusvenesotaa. Ryhmän johtohenkilöt perustivat Isänmaapuolueen ("Vaterlandspartei") vuonna 1917 vastustamaan rauhanneuvotteluja ympärysvaltojen kanssa.


title: Alldeutscher Verband

text: Sodan jälkeen Alldeutscher Verband tuki kenraali Ludendorffia tämän poliittisissa manöövereissä. Myös Saksalaiskansallinen kansanpuolue sai järjestöltä tukea.


title: Shandi

text: Shandi on yhdysvaltalaisen Kiss-yhtyeen kappale ja single vuonna 1980 julkaistulta albumilta "Unmasked". Kappaleen laulaa Paul Stanley, joka kirjoitti sen yhdessä tuottaja Vini Poncian kanssa. Stanley on ainoa Kiss-jäsen, joka soittaa kappaleessa; muut muusikot ovat Tom Harper (basso), Anton Fig (rummut) ja Holly Knight (kosketinsoittimet).


title: Shandi

text: ”Shandi” ylsi Yhdysvalloissa top 50:een ja muutamassa Euroopan maassa top 10:een. Singlen B-puolena toimi basisti Gene Simmonsin laulama ”She's So European”.


title: Shandi

text: Kappaleen kirjoittaja Paul Stanley sai innoituksen kappaleeseen kuultuaan radiosta Bruce Springsteenin laulun ”4th of July, Asbury Park (Sandy)”. Koska Stanley ei halunnut nimetä kappaletta samoin, tuli sen nimeksi ”Shandi” laulaja Shandi Sinnamonin mukaan. Stanley on kertonut, että kappale syntyi aikakaudella, jolloin yhtyeellä oli tapailla kokeilla erilaisia asioita, ja Stanley onkin myöntänyt, ettei kappale välttämättä kuulosta perinteiseltä Kissiltä.


title: Shandi

text: Paul Stanleyn lisäksi kappaleessa soittavat Tom Harper (basso), Anton Fig (rummut) ja Holly Knight (kosketinsoittimet). Harper, joka oli toiminut Paul Stanleyn kitarateknikkona "Dynasty"-albumin kiertueella, soittaa bassoa, koska Gene Simmons sairastui ”Shandin” äänityksen aikaan. Simmons piti Harperin vuoden 1963 Gibson Thunderbirdilla soittamasta otosta, ja kutsui Harperia jatkossa ”jätkäksi, joka soitti bassoa Shandissa”. Palkkioksi Harper sai viidensadan dollarin šekin.


title: Shandi

text: Paul Stanley ja tuottaja Vini Poncia olivat kappaleesta innoissaan, mutta Poncian mukaan ei ole varmuutta, olivatko yhtyeen muut jäsenet yhtä vakuuttuneita. Levy-yhtiö Casablanca Recordsin johtaja Neil Bogart, oli mielissään, sillä hän hamusi yhyeeltä hittisinglejä ”I Was Made for Lovin' Youn” jatkoksi. Bogart uskoi kappaleeseen, ja oli varma, että ”Shandista” tulee listaykkönen.


title: Shandi

text: ”Shandi” nousi Yhdysvalloissa sijalle 47 sekä top 10:een ainakin Norjassa, Uudessa-Seelannissa ja Australiassa. Menestys ei kuitenkaan ollut odotetun suurta ja tämä aiheutti arvosteluryöpyn tuottaja Vini Ponciaa kohtaan. Ponciaa syytettiin yhtyeen viemisestä tyylillisesti liian kevyeen ja popmaiseen suuntaan. Paul Stanley on kuitenkin puolustanut Ponciaa ja todennut, ettei kukaan yhtyeen jäsen aikoinaan ollut tyylinmuutosta vastaan.


title: Teledildoniikka

text: Teledildoniikka on tekniikka, joka mahdollistaa seksilelujen tietokoneohjatun etäkäytön. Etäseksin osapuolet voivat tekniikan avulla lähettää ja vastaanottaa tuntoaistimuksia reaaliaikaisesti internetin välityksellä.


title: Teledildoniikka

text: Teledildoniikka-termi esiintyi ensimmäisen kerran vuonna 1974 Ted Nelsonin teoksessa "Computer Lib".


title: Double Team – kova kaksikko

text: Double Team – kova kaksikko () on vuonna 1997 ensi-iltansa saanut yhdysvaltalainen toimintaelokuva. Elokuvan on ohjannut Tsui Hark ja käsikirjoittanut Don Jakoby ja Paul Mones. Pääosissa näyttelivät muun muassa Jean-Claude Van Damme, Dennis Rodman ja Mickey Rourke. Taistelukohtausten koreografiasta vastasivat Xin Xin Xiong ja Charlie Picerni.


title: Double Team – kova kaksikko

text: Terrorisminvastainen agentti Jack Quinn on vetäytynyt eläkkeelle, kunnes hänet houkutellaan takaisin työn pariin. Uudeksi tehtäväksi Jack saa napata terroristin nimeltä Stavros. Hän kuitenkin epäröi tehtävän aikana ja kohde pakenee. Jack joutuu epäonnistuneen tehtävän päätteeksi suljetulle saarelle, joka on huippusalainen vankila agenteille ja roistoille. Jack päättää paeta saarelta, johon yksikään saarella ollut henkilö ei ole kyennyt. Jack päättää ottaa yhteyttä Yaziin, jonka avulla hän yrittää kostaa Stavrosille.


title: Double Team – kova kaksikko

text: Elokuva tuotti Yhdysvalloissa hieman yli 11,4 miljoonaa dollaria.


title: Double Team – kova kaksikko

text: Suomessa elokuvaa on esitetty kolmesti televisiossa. Nelonen esitti ensi kerran elokuvan 21. toukokuuta 2003 ja uudelleen 30. tammikuuta 2004. Viimeisin esitys oli 1. helmikuuta 2012 (TV Viisi)


title: Justinas Marcinkevičius

text: Justinas Marcinkevičius (10. maaliskuuta 1930 Važatkiemis Liettua – 16. helmikuuta 2011 Vilna Liettua) oli liettualainen kirjailija, Liettuan kansallisrunoilijaksi sanottu.


title: Justinas Marcinkevičius

text: Marcinkevičius syntyi maanviljelijäperheeseen. Hänen jopa 50 000 kappaleen painoksina julkaistuja teoksiaan luonnehtivat luonto ja isänmaallisuus. Hänellä oli yhteiskunnallisena vaikuttajana ja Liettuan kansanrintaman Sajdisin toiminnassa merkittävä osuus 1990 Liettuan itsenäisyyden palautumisessa.


title: Justinas Marcinkevičius

text: Marcinkevičius on tehnyt 1972 julkaistun uusintakäännöksen "Kalevalasta". Käännöksen pohjana hän suomen kielen taidottomana käytti 1922 tehtyä käännöstä ja sen ohella venäjän- ja latviankielisiä käännöksiä. Hänen käännöksensä on ollut myyntimenestys . Marcinkevičiusin tuotannosta on suomennettu ainoastaan yksittäisiöä runoja aikakauskirjoissa.


title: HMAS Psyche

text: HMAS Psyche oli Britannian kuninkaalliselle laivastolle valmistettu ja ensimmäisessä maailmansodassa Australian laivastossa palvellut Pelorus-luokan panssarikansiristeilijä.


title: HMAS Psyche

text: "Psychen" köli laskettiin 15. marraskuuta 1897 Devonportin telakalla, ja alus laskettiin vesille 19. helmikuuta 1898. Alus valmistui telakalta 28. huhtikuuta 1899.


title: HMAS Psyche

text: "HMS Psyche" otettiin Britannian kuninkaallisen laivaston palvelukseen 2. toukokuuta 1899. Alus palveli Pohjois-Amerikan ja Länsi-Intian asemalla. Alus siirrettiin joulukuussa 1903 Australian laivueeseen, jolloin sen päällikkönä oli komentaja R. Cunningham-Foot. Alus palveli laivueessa aina lokakuuhun 1913 saakka, jolloin Australian asema luovutettiin muodostetun Australian laivaston hallintaan. Alus siirtyi pian tämän jälkeen Uuteen-Seelantiin, jossa se oli aina ensimmäisen maailmansodan alkamiseen saakka.


title: HMAS Psyche

text: Sodan ensimmäiset kuukaudet aluksen tehtävänä oli vallata alueella olleet saksalaiset kauppalaivat sekä vallata Saksan keisarikunnan hallinnassa ollut Samoa sekä muut Saksan hallinnassa olleet Tyynenmeren saaret. Alus kuului myös joukkojenkuljetuksia suojanneeseen saattajaosastoon, joka suojasi saattueita Uudesta-Seelannista Lähi-itään. Alus poistettiin palveluksesta 22. tammikuuta 1915, ja se ankkuroitiin Sydneyyn.


title: HMAS Psyche

text: Pääministerin kanslia vaati 13. toukokuuta 1915 amiraliteettia lainaamaan alusta Australian laivastolle koululaivaksi. Amiraliteetti vastasi pyyntöön myöntävästi 1. kesäkuuta, ja kuukautta myöhemmin alus siirrettiin Australian hallintaan.


title: HMAS Psyche

text: Alus palasi palvelukseen 1. heinäkuuta 1915 Australian laivaston "HMAS Psychenä" päällikkönään komentaja Henry Peakes. Amiraliteetti oli esittänyt jo ennen palvelukseen ottoa alukselle aktiivisempaa roolia sotatoimissa kuin koululaivalle oli suunniteltu, ja alus lähti 16. elokuuta merelle kohti Aasian rannikkoa yhdessä "HMAS Fantomen" kanssa. Alus määrättiin matkan aikana Rangooniin, koska saksalaisten lietsomien mellakoiden puhkeamista Intian ja Burman alueilla pelättiin.


title: HMAS Psyche

text: Alus partioi Bengalinlahdella ja vuoden 1916 alusta alkaen Singaporen itäpuolella. Alueella ollessaan alus muun muassa saattoi kahta turkkilaisia sotavankeja kuljettanutta alusta, kuljetti kahta kiinalaista vakoojaa sekä osallistui intialaissotilaiden kapinan johtajien vangitsemiseen Singaporessa.


title: HMAS Psyche

text: Ollessan Hongkongissa huollettavana vuoden 1916 alussa aluksen miehistöä siirrettiin tykkivene "HMS Moorhenille", jonka tehtävänä oli evakuoida eurooppalaiset Kantonista. Heinäkuussa aluksella raivosi epidemia, jolloin jopa 60 prosenttia miehistöstä oli samanaikaisesti maissa sairaalassa tai muuten palveluskelvottomana. Viipyessään Hongkongissa se oli muun muassa yhden päivän Kiinan laivueen lippulaivana. Hongkongista lähdettyään alus teki partiomatkoja Japaniin ja Nikobaareille saakka ennen paluutaan Sydneyyn 28. syyskuuta 1917.


title: HMAS Psyche

text: "HMAS Psyche" poistettiin palveluksesta 16. lokakuuta, mutta se palasi palvelukseen jo 20. marraskuuta sijotettuna Australian koillisrannikolle. Tuloksettomien partiomatkojen jälkeen alus poistettiin uudelleen palveluksesta 26. maaliskuuta 1918. Alus myytiin 21. heinäkuuta 1922 Moreland Metal Companylle, joka käytti sitä puutavaraproomuna.


title: HMAS Psyche

text: Alus upposi Salamanderinlahdella Uudessa Etelä-Walesissa. Australian laivaston sukeltajat romuttivat hylyn harjoitellessaan vedenalaisia räjäytyksiä.


title: Psyche

text: Psyche tarkoittaa seuraavia asioita:


title: Maili Pörhölä

text: Maili Pörhölä (filosofian tohtori, 1995) on Itä-Suomen yliopiston dosentti (puheviestintä, 2001), vapaa tutkija ja tietokirjailija. Hänen viimeaikaisissa tutkimuksissaan tarkastellaan kiusaamista ja henkistä väkivaltaa erilaisissa ympäristöissä kuten koulussa, korkeakoulussa ja työelämässä sekä selvitetään kiusaamiskokemusten jatkumoita, kulttuurieroja ja yhteyksiä yksilön hyvinvointiin ja vuorovaikutussuhteisiin. Näitä aiheita on tarkasteltu myös hänen johtamassaan tutkimusryhmässä Jyväskylän yliopiston viestintätieteiden laitoksella, missä hän työskenteli v. 1985–2016 mm. puheviestinnän yliassistenttina, yliopistonlehtorina, yliopistotutkijana ja professorina. Vuodet 2004–2009 hän työskenteli Suomen Akatemian akatemiatutkijana.


title: Maili Pörhölä

text: Pörhölän aiempiin tutkimusaiheisiin on kuulunut erityisesti esiintymisjännitys ja esiintymiseen liittyvä vireytyminen. Myös tästä aihepiiristä hän on julkaissut useita tieteellisiä artikkeleita sekä tehnyt väitöskirjansa Yksin yleisön edessä, joka käsitteli esiintymisjännitykseen ja esiintymishalukkuuteen liittyviä kokemuksia, käyttäytymispiirteitä ja vireytymistä yleisöpuhetilanteessa.


title: Maestro – tikusta asiaa

text: Maestro – tikusta asiaa oli Yle TV1:n tositelevisiosarja, jossa julkisuuden henkilöt opettelevat johtamaan sinfoniaorkesteria. Sarja perustuu BBC:n formaattiin, ja sen ensimmäinen tuotantokausi esitetiin TV1:ssä 24. huhtikuuta 2011 alkaen. Pudotuskilpailusta selvinneet kaksi parasta kilpailijaa johtavat finaalissa suorassa lähetyksessä Finlandia-talossa 29. toukokuuta.


title: Maestro – tikusta asiaa

text:
Ensimmäisen tuotantokauden voittaja on Mona-Liisa Malvalehto. Muut kilpailijat olivat (putoamisjärjestyksessä) Antti Lehtinen, Mariska, Ulla Tapaninen, Tapio Liinoja ja Pekka Seppänen. Neljän hengen tuomaristoa johti Hannu Lintu.
Kilpailijat johtivat sarjan kuluessa Radion sinfoniaorkesteria ja Tapiola Sinfoniettaa, minkä lisäksi he harjoittelivat pianistien ja Sibelius-Akatemian kapellimestariluokan harjoitusorkesterin kanssa.


title: Emil Kirdorf

text: Kirdorf syntyi Mettmannin kaupungissa lähellä Düsseldorfia varakkaaseen tekstiilitehtaan omistajan perheeseen. Tehdas teki kuitenkin konkurssin Kirdorfin uran alkuvaiheessa, ja hän siirtyi kaivosteollisuuden palvelukseen. GBAG-yhtiön johtotehtävissä Kirdorf selviytyi Pitkästä lamasta (1873–1896) ja hän sai lempinimen ”Savupiippuparoni”.


title: Emil Kirdorf

text: Vuonna 1891 Kirdorf oli mukana perustamassa Alldeutscher Verbandia. Hän liittyi myös "Freie Ukraine" -järjestöön ja "Flottenvereiniin", jonka tavoitteena oli laajentaa keisarillista laivastoa.


title: Emil Kirdorf

text: Kirdorf oli tunnettu taantumuksellisista, autoritaarisista ja demokratian vastaisista mielipiteistään. Hän vastusti Weimarin tasavaltaa, työväenliikettä ja ammattiliittoja, ja hän uskoi, että valtion ja yrittäjien tuli yhdessä ylläpitää sosiaalista järjestystä. Hän tuki aktiivisesti Adolf Hitlerin valtaannousua.


title: Emil Kirdorf

text: Kirdorf liittyi natsipuolueeseen vuonna 1927, mutta erosi siitä seuraavana vuonna, koska ei hyväksynyt Gregor Strasserin näkemyksiä. Strasserin murhan jälkeen Kirdorf palasi takaisin puolueeseen. Hän tuki natseja, jotta työläiset irtautuisivat vasemmistosta, mutta puolue ei saanut vapaissa vaaleissa käännytettyä SPD:n ja kommunistien kannattajia tuekseen merkittävässä määrin.


title: Emil Kirdorf

text: Vuonna 1927 Kirdorf kannusti Hitleriä kirjoittamaan Saksan johtaville teollisuusmiehille "Der Weg zum Wiederaufstieg" -nimisen salaisen pamfletin. Siinä Hitler esitteli natsien talouspoliittisia oppeja oikeistoa miellyttävällä tavalla ja kertoi puolueen ”anti-kapitalististen” iskulauseiden olevan vain äänestäjien houkutteluun tarvittavaa hämäystä, jossa ei siirrytä sanoista tekoihin missään vaiheessa. Lokakuussa 1927 Kirdorfin talossa kokoontui 14 teollisuustyönantajaa luennoimaan Hitleristä.


title: Emil Kirdorf

text: Joseph Goebbelsin päiväkirjoissa olevan maininnan mukaan Hitler oli 20-luvulla aikonut ampua itsensä velkojen takia, mutta Kirdorf esti tämän antamalla hänelle 100 000 markkaa. 10. huhtikuuta 1937 Hitler luovutti henkilökohtaisesti Kirdorfille Kotkan ritarikunnan ansioristin, Kolmannen valtakunnan korkeimman tunnustuksen. Seuraavana vuonna kuoltuaan Kirdorfille järjestettiin valtiolliset hautajaiset.


title: Petterson

text: Petterson on seuraavien henkilöiden sukunimi:


title: Svenska lyceum i Helsingfors

text: Svenska lyceum i Helsingfors eli Helsingin ruotsalainen lyseo (aiemmin Helsingin ruotsalainen reaalilyseo) oli Helsingin Kruununhaassa vuosina 1872–1973 eri nimillä toiminut valtion omistama ruotsinkielinen poikakoulu.


title: Svenska lyceum i Helsingfors

text: Vuoden 1872 koulujärjestyksen nojalla Helsinkiin perustettu ruotsinkielinen reaalilyseo aloitti toimintansa syyskuussa 1872 nimellä Reallyceum i Helsingfors. Nimi muutettiin muotoon Svenska reallyceum i Helsingfors vuonna 1891, jolloin Helsinkiin perustettiin myös suomenkielinen reaalilyseo. Kun vuoden 1914 asetuksella kouluun perustettiin reaalilinjan rinnalle klassillinen linja, sen nimi muutettiin vuonna 1919 muotoon Svenska lyceum i Helsingfors. Ruotsalainen reaalilyseo toimi ensin Kirkkokadun ja Ritarikadun kulmatontilla sijainneessa raatimiehenleski Maria Cronsin talossa. Sittemmin tällä tontilla on sijainnut Svenska Privata Läroverket för flickor. Jo vuonna 1877 Koulu siirtyi uuteen koulurakennukseen osoiteessa Mariankatu 8. Koulurakennus muuttui sittemmin Teollisuuskouluksi ja jälleen suomenkielisekei yhteiskouluksi.


title: Svenska lyceum i Helsingfors

text: Ruotsinkieliselle reaalilyseolle valmistui vuonna 1902 osoitteeseen Liisankatu 13 oma koulurakennus, jonka suunnitteli arkkitehti Theodor Decker ja viimeisteli hänen kuoltuaan Magnus Schjerfbeck. Talon rakensi rakennusmestari Johan Johanson urakalla. Koulun hinnaksi tuli 650 896 markkaa ja 46 penniä.


title: Svenska lyceum i Helsingfors

text: Poikakoulu Svenska lyceum ja vuonna 1919 perustettu tyttökoulu Svenska flickskolan i Helsingfors yhdistettiin vuosina 1968–1973 asteittain uudeksi Helsingfors svenska samlyceum -nimiseksi yhteiskouluksi. Koulu muutti vuonna 1972 pois Liisankadulta, minkä jälkeen talossa toimi Helsingin tyttölukio, myöhemmin Kruununhaan yhteislyseo ja peruskouluun siirtymisen jälkeen vuodesta 1977 Kruununhaan lukio. Musiikkipainotteinen lukio sai Sibelius-lukion nimen 1982.


title: Petersson

text: Petersson on seuraavien henkilöiden sukunimi:


title: Jankko

text: Jankko on viljelymaan maakerros, joka sijaitsee ruokamullan ja pohjamaan välissä. Se on usein muita kerroksia tiiviimpää. Suomen kivennäismaiden jankko on uuttunut ja usein pohjamaata vaaleampaa. Jankon ravinteisuus on ruokamultaan ja pohjamaahan verrattuna vähäisempää. Toisinaan hiesu- ja hiesusavipeltojen jankko kovettuu eristäväksi maakerrokseksi.


title: Pentti Väyrynen

text: Pentti Väyrynen (10. toukokuuta 1926 Lappee – 20. tammikuuta 2011 Helsinki) oli suomalainen kenraaliluutnantti.


title: Pentti Väyrynen

text: Väyrynen kävi koulua Lappeenrannassa, Hämeenlinnassa ja Haminassa. Hän oli kymmenvuotiaana sotilaspoika Lappeenrannassa ja osallistui talvi- ja jatkosotaan lähettinä. Varusmiespalvelus Maasotakoulussa vei hänet sotilasuralle. Hän toimi pääesikunnassa eri osastoilla vuodesta 1955. Pääesikunnan sotatalousosaston päällikkönä hän oli 1973-1976. Sotavarustepäällikkönä hän toimi 1976-1977. Hankinnoista vastaavaksi sotatalouspäälliköksi hän sai nimityksen 1977, jolloin hän sai myös ylennyksen kenraalimajuriksi. Tässä tehtävässä hän johti Hawk-harjoitushävittäjien hankintaa ja vastakauppoja.


title: Pentti Väyrynen

text: Väyryselle on myönnetty Vapaudenristin 1. luokan komentajamerkki ja muun muassa Ruotsin Pohjantähden ritarikunnan 1. luokan komentajamerkki.


title: Pentti Väyrynen

text: Urheilua harrastaessaan Väyrynen voitti 1949 nykyaikaisen viisiottelun B-sarjan Suomen mestaruuden.


title: Pohjamaa

text: Pohjamaa on viljelymaan alin maakerros, joka sijaitsee jankon ja kallioperän välissä. Kasvien juuret ulottuvat harvoin pohjamaahan saakka. Pohjamaan vedenpidätyskyky ja muut fysikaaliset ominaisuudet vaikuttavat myös jankon ja ruokamultakerroksen ominaisuuksiin. Pohjamaa sijaitsee rikastumiskerroksen alapuolella.


title: Polttoviljely

text: Polttoviljely on aiemmin yleisesti käytetty maan viljelytapa, jossa käytetään tulta apuna polttamaan maan pinta ja pintakasvillisuus lannoittavaksi tuhkaksi maata kylvökuntoon laitettaessa. Polttoviljely on usein ryöstöviljelyä eli maan kasvukuntoa heikentävää viljelyä.


title: A. J. Cronin

text: Archibald Joseph Cronin (19. heinäkuuta 1896 Cardross, Dunbartonshire, Skotlanti – 6. tammikuuta 1981 Montreux, Sveitsi) oli skotlantilainen kirjailija.


title: A. J. Cronin

text: Cronin oli koulutukseltaan lääkäri, mutta vammautui 1930 ja päätti ryhtyä kirjailijaksi. Esikoisteos "Hattukauppias ja hänen linnansa" vuodelta 1931 ja useimmat myöhemmätkin teokset olivat menestyksiä. Elämänsä loppuvaiheissa Cronin asui perheineen Sveitsissä.


title: A. J. Cronin

text: Monien Croninin kirjojen ympäristö on kaivosseutu, mikä liittyy siihen, että hän toimi lääkärinä kaivosseudulla Walesissa. Esikoisteoksen menestyttyä hänen teoksensa levisivät maailmalle miljoonapainoksina, ja hän sai kunniatittelin "maailma luetuin kirjailija". Hänen suosituin teoksensa "Sisärengas" (The Citadel) kertoo Britannian yksityisen terveydenhoidon epämoraalisista ja huonoista käytännöstä 1930-luvulla. Teoksen arvellaan vaikuttaneen Britannian julkisen terveydenhuoltojärjestelmän muodostamiseen noin kymmenen vuotta myöhemmin.


title: HMAS Anzac

text: HMAS Anzac (viirinumero G00) oli Britannian kuninkaallisen laivaston Australian laivastolle luovuttama Parker-luokan laivueenjohtaja.


title: HMAS Anzac

text: Alus tilattiin joulukuussa 1915 William Denny and Brothersilta Dumbartonista Britannian kuninkaalliselle laivastolle nimellä "HMS Anzac". Aluksen köli laskettiin 31. tammikuuta 1916, ja se laskettiin vesille 11. tammikuuta 1917. Alus valmistui 24. huhtikuuta.


title: HMAS Anzac

text: "HMS Anzac" liitettiin palvelukseen otettaessa suuren laivaston 14. hävittäjälaivueen johtajaksi, ja se palveli Pohjanmerellä ja Englannin kanaalissa. Alus luovutettiin Australian hallitukselle maaliskuussa 1919, ja se otettiin Australian laivaston palvelukseen 27. tammikuuta 1920.


title: HMAS Anzac

text: Alus poistettiin palveluksesta ja sijoitettiin poistolistalle 30. heinäkuuta 1931. Alus myytiin 8. elokuuta 1935 Messrsille. Abraham and Wilsonille Redferniin Uuteen Etelä-Walesiin. Aluksen hylky upotettiin 7. toukokuuta 1936 maalilaivana Sydneyn edustalle.


title: Tšašniki

text: Tšašniki (, ) on pieni kaupunki ja hallintopiiri Vitsebskin alueella Valko-Venäjällä. Tšašniki sijaitsee linnuntietä runsas 70 kilometriä Vitsebskistä lounaaseen ja 150 kilometriä pääkaupunki Minskista koilliseen. Vuoden 2009 väestönlaskussa Tšašnikin kaupungin asukasluku oli 9 203. Tšašnikin hallintopiirissä asui 35 043 henkeä, mikä luku sisältää myös piirissä sijaitsevan, voimalaitoksistaan tunnetun Novalukomalin kaupungin 13 945 asukasta.


title: Nastassja Mirontšyk-Ivanova

text: Nastassja Mirontšyk-Ivanova (, s. 13. huhtikuuta 1989) on valkovenäläinen pituushyppääjä.


title: Nastassja Mirontšyk-Ivanova

text: Mirontšyk-Ivanova oli kahdeksas alle 18-vuotiaiden MM-kisoissa 2005 tuloksella 608 cm ja toinen alle 20-vuotiaiden MM-kisoissa 2008 tuloksella 646 cm. Seuraavana vuonna hän karsiutui Torinon sisäratojen EM-kisoissa lajinaan kolmiloikka, voitti hopeaa alle 23-vuotiaiden EM-kisoissa tuloksella 676 cm ja oli yhdestoista Berliinin MM-kisoissa tuloksella 629 cm. Barcelonan EM-kisoissa 2010 hän oli kuudes tuloksella 675 cm ja Pariisin sisäratojen EM-kisoissa 2011 samalla sijalla tuloksella 655 cm. Saman vuoden alle 23-vuotiaiden EM-kilpailuissa hän oli kuudes ja Daegun MM-kilpailuissa neljäs tuloksella 674 cm. Istanbulin sisäratojen MM-kisoissa 2012 hän sijoittui viidenneksi tuloksella 664 cm. Lontoon olympialaisissa hän oli seitsemäs tuloksella 672. Hän karsiutui loppukilpailusta Prahan EM-hallikisoissa 2015. Pekingin MM-kilpailuissa 2015 hän oli yhdeksäs.


title: Nastassja Mirontšyk-Ivanova

text: Mirontšyk-Ivanovan ennätys on 708 cm, jonka hän hyppäsi Minskissä 12. kesäkuuta 2012. Sisäradoilla hän on hypännyt 684 cm Minskissä 7. helmikuuta 2016. Kolmiloikassa hänen ennätyksensä ovat sisäradoilla 14,00 m (Mahiljoussa 12. helmikuuta 2011) ja ulkoradoilla 14,29 m (Minskissä 4. kesäkuuta 2011).


title: Nastassja Mirontšyk-Ivanova

text: Vuonna 2016 Mirontšyk-Ivanovan Lontoon olympialaisissa 2012 antama dopingnäyte tutkittiin uudelleen ja hän jäi kiinni Turinabol-nimisen steroidin käytöstä. Hän sai kahden vuoden kilpailukiellon ajalle 10.6.2016–9.6.2018 ja hänen tuloksensa aikavälillä 7.8.2012–6.8.2014 hylättiin takautuvasti.


title: Nenäkarvat

text: Nenäkarvat ovat sieraimissa kasvavia karvoja, joiden päätarkoitus on estää vieraiden hiukkasten kulkeutuminen nieluun ja keuhkoihin. Ne ylläpitävät myös sopivaa kosteutta nenässä.


title: Nenäkarvat

text: Sieraimista ulos kasvavia nenäkarvoja pidetään usein epäsiisteinä. Karvojen poistoon käytetään joko paristokäyttöistä nenäkarvaleikkuria eli nenäkarvatrimmeriä, jolla voi poistaa karvat myös korvista, tai tavallisia pinsettejä eli atuloita.


title: Renáta Medgyesová

text: Renáta Medgyesová (s. 28. tammikuuta 1983 Komárno) on slovakialainen pituushyppääjä, joka kilpaili nuorempana korkeushypyssä.


title: Renáta Medgyesová

text: Medgyesová osallistui vuosina 1997–2002 arvokisoihin korkeushyppääjänä: alle 20-vuotiaiden MM-kisoihin (1998: karsiutui, 2000: karsiutui, 2002: viides tuloksella 185 cm), alle 18-vuotiaiden MM-kisoihin (1999: hopeaa tuloksella 183 cm, lisäksi viides kolmiloikassa tuloksella 13,22 m), alle 20-vuotiaiden EM-kilpailuihin (1997: kuudes, 1999: seitsemäs), ja aikuisten sisäratojen EM-kisoihin (2000: karsiutui, 2002: karsiutui). Barcelonan EM-kisoissa 2010 hän osallistui pituushyppyyn ollen seitsemäs tuloksella 671 cm. Pariisin sisäratojen EM-kisoissa 2011 hän karsiutui.


title: Renáta Medgyesová

text: Medgyesován pituusennätys on 679 cm, jonka hän hyppäsi Nottwilissa 8. elokuuta 2010. Sisäradoilla hän on hypännyt 656 cm Bratislavassa 28. helmikuuta 2010. Korkeushypyssä hänen ennätyksensä ovat vuodelta 2000: sisäradoilla 188 cm (Bratislavassa 5. helmikuuta) ja ulkoradoilla 187 cm (Banská Bystricassa 9. heinäkuuta). Kolmiloikassa hänen ennätyksensä on Bydgoszczissa 18. heinäkuuta 1999 hypätty 13,22 m.


title: Gerardo Bönnhoff

text: Gerardo Bönnhoff (24. kesäkuuta 1926 Berliini, Saksa – 26. joulukuuta 2013 Buenos Aires, Argentiina) oli argentiinalainen yleisurheilija, joka kilpaili pikajuoksussa. Hän oli mukana Argentiinan pronssia saavuttaneessa joukkueessa Pan-Amerikan kisoissa 4 × 100 metrin viestissä vuonna 1951. Joukkueen muut jäsenet olivat Fernando Lapuente, Mariano Acosta ja Adelio Márquez. 200 metrin juoksussa samoissa kisoissa Bönnhoff sijoittui neljänneksi.


title: Gerardo Bönnhoff

text: Olympiakisoihin Bönnhoff osallistui ensimmäisen kerran Lontoossa 1948, jolloin karsiutui sekä 100 että 200 metrillä toisissa alkuerissä. Argentiinan viestijoukkueen taival katkesi jo 1. kierroksella.


title: Gerardo Bönnhoff

text: Helsingin olympialaisissa Bönnhoff osallistui 200 metrin juoksuun, jossa selvisi loppukilpailuun sijoittuen lopulta kuudenneksi ajalla 21,3. Pikaviestijoukkue, johon Bönnhoffin ohella kuuluivat Enrique Beckles, Mariano Acosta ja Romeo Galán karsiutui välierissä.


title: Gerardo Bönnhoff

text: 100 metriä Bönnhoff juoksi parhaimmillaan aikaan 10,3 (1945) ja 200 metriä 21,3 (1947).


title: Sävelluokkahierarkia

text: Sävelluokkahierarkialla (myös tonaalinen hierarkia, engl. tonal hierarchy) tarkoitetaan länsimaisessa musiikissa asteikon tehojen merkittävyysjärjestystä toisiinsa nähden. Eri sointutehoilla on hierarkkisesti eri tehtävä musiikillisessa teoksessa. Tässä hierarkiassa merkittävin teho on toonika, joka samalla on myös asteikon stabiilein teho. Toonikan jälkeen hierarkiassa merkittävimmäksi nousevat kolmisoinnut muut sävelet (mediantti ja dominantti). Myös subdominanttitehoiset (etenkin IV aste) soinnut ovat hierarkiassa merkittäviä. . Ihmismielellä on taipumus järjestää asioita ja jäsentää ne vielä keskenään paremmuusjärjestykseen. Tämä hierarkia on muokkautunut eri aikakausien tyylikonventioiden ja estetiikan mukana sellaiseksi, kuin sen havaitsemme, eikä ole kulttuurisesti yksiselitteinen. Länsimaisessa musiikissa havaitaan tonaalinen keskus (toonika), jota pyritään ilmaisemaan usein sekä rytmisesti että melodisesti, etenkin sävellyksen alussa ja lopussa..


title: Sävelluokkahierarkia

text: Kuulohavainnon perusteella samaksi sävelkorkeudeksi havaituilla äänillä on yhteinen ”sävelyys”. Yhteistä ”sävelyyttä” kuvaa termi sävelluokka. Samaan sävelluokkaan luetaan siis enharmoniset sävelet kuten cis ja des sekä oktaavikerrannaiset c, c jne. Sävelluokkia havainnollistamaan on kehitetty sävelluokkaympyrä tai sävelspiraali. Sävelluokkaympyrä kuvaa tasavireistä 12-säveljärjestelmää ja käsittää kromaattisen asteikon kaksitoista säveltä, joiden suhteita toisiinsa se kuvaa. Siinä enharmoniset säveltet samastetaan keskenään, kun taas sävelspiraalissa ne katsotaan eri säveliksi.


title: Sävelluokkahierarkia

text:
Ihmiskorva on herkistynyt kuulemaan sävelkorkeuksia, joiden perustaajuudet ovat suhteessa 2/1, sillä luonnonsävelissä on runsaasti näitä 2/1 ylä-ääneksiä. Onkin esitetty, että korvan herkistyminen oktaavi-intervallille johtuu ylä-ääneksien tietyistä suhteista.
Kaikissa kulttuureissa esiintyy oktaavi-intervallin kuulemista samaksi säveleksi, vaikka välissä havaittu sävelaines vaihteleekin. Länsimaisessa musiikissa oktaavi jaetaan 12 kromaattiseen sävelluokkaan.


title: Sävelluokkahierarkia

text: Sävelluokkahierarkian yksi keskeisimpiä tutkijoita on professori Carol Krumhansl. Hänen laajat tutkimuksensa on julkaistu teoksessa Cognitive Foundations on Musical Pitch.. Krumhanslin kognitiivinen hierarkiateoria on syrjäyttänyt teoreettiselle pohjalle rakentuneet hierarkiakäsitykset ja on oleellinen osa nykyajan käsitystä musiikillisista hierarkioista.


title: Sävelluokkahierarkia

text: Probe tone –menetelmällä (suom. koetinsävelmenetelmä) tarkoitetaan tapaa, jolla tehojen stabiliteettia tonaalisessa hierarkiassa pyritään tutkimaan. Testihenkilöille soitetaan useita kertoja tiettyä melodista tai harmonista näytettä. Tämän jälkeen heille soitetaan yhtä sointua tai säveltä, jonka sopivuutta kuultuun näytteeseen heidän tulee arvioida numeerisesti. Tulokset osoittavat, että kuultu hierarkia vastaa sävelten esiintymistiheyttä länsimaisessa tonaalisessa musiikissa, sekä kuvaavat parhaiten mielensisäisiä representaatioita tonaalisesta hierarkiasta. .. Länsimaisessa tonaalisessa musiikissa siis esiintyy tiheimmin toonika-tehoa, joka myös koetaan merkittävimmäksi tehoksi tonaalisessa hierarkiassa. Tutkimukset osoittavat, että hierarkkinen erottelu lisääntyy kymmeneen ikävuoteen asti, jolloin tonaalisen hierarkian käsitys on vahvistunut. Myös musiikkiharrastuksen on tutkittu lisäävän tonaalisen hierarkian erittelykykyä.


title: Olympiahalle

text: Olympiahalle on Münchenissä, Saksassa sijaitseva monitoimiareena olympiastadionin läheisyydessä.


title: Olympiahalle

text: Areenalla on järjestetty konsertteja, urheilutapahtumia, näyttelyitä ja messuja. Olympiahalle rakennettiin vuoden 1972 kesäolympialaisia varten. Halliin mahtuu parhaimmillaan 15 500 henkilöä.


title: Olympiahalle

text: Jääkiekon MM-kisoissa hallissa on kilpailtu vuosina 1975, 1983 ja 1993. Olympiahallessa järjestettiin vuonna 2007 MTV Europe Music Awards -tapahtuma.


title: Kai Pöntinen

text: Kai Pöntinen (s. 1. toukokuuta 1963 Lapua) on yrittäjä, maakuntaneuvos ja kokoomuslainen kunnallispoliitikko, koulutukseltaan merkonomi.


title: Kai Pöntinen

text: Pöntinen on istunut Lapuan kaupunginvaltuustossa vuodesta 1993 lähtien, valtuuston varapuheenjohtajana vuodesta 2001 ja valtuuston puheenjohtajana vuodesta 2013. Hänet valittiin Etelä-Pohjanmaan liiton hallituksen varapuheenjohtajaksi vuonna 2008 ja valtuuston puheenjohtajaksi vuonna 2013. Vuoden 2009 eurovaaleissa Pöntinen julkaisi muun muassa Helsingin Sanomien etusivulla vaalimainoksia, joiden jatkamisen Kokoomus kielsi. Pöntinen sai vaaleissa 17 240 ääntä.


title: Kai Pöntinen

text: Eduskuntavaaleissa 2011 Pöntinen sai 2 679 ääntä ja sitä myöten toisen varakansanedustajan paikan. Seuraavissa eduskuntavaaleissa vuonna 2015 Pöntisen äänisaaliiksi jäi 987 ääntä, eikä hän tullut valituksi eduskuntaan.


title: Kai Pöntinen

text: Hän on paikallisradiotoiminnan (Simpsiö 96,9 ja Radio Seinäjoki) sekä digi-TV-toiminnan (Harju & Pöntinen) uranuurtaja. Suomen Radioiden Liitto palkitsi Pöntisen vuoden musiikkipäällikkö -palkinnolla vuonna 1999.


title: Kai Pöntinen

text: Pöntinen on ollut perustamassa yhtiökumppaninsa Olli Lahdensuon kanssa Lapualle muun muassa Lapuan liikettä esittelevää museota ja aiheeseen liittyvää verkkokauppaa. Yrittäjät ovat perustaneet vuonna 2008 Latomerilaivat-nimisen laivayhtiön, jonka alus m/s Koivunlehti purjehtii Lapuanjoessa. Vuonna 2012 he rakensivat Lapualle maauimala/kesäuimala Epop Parkin.


title: Kai Pöntinen

text: Syksyllä 2014 konservatiivisena tunnettu Pöntinen kohautti ilmoittamalla kantansa niin sanotusta sukupuolineutraalista avioliitosta muuttuneen myötämieliseksi. Hän ilmoitti asiasta Facebook-profiilissaan vain muutamia päiviä ennen eduskunnan äänestystä asiassa.


title: Soveltavan kielentutkimuksen keskus

text: Soveltavan kielentutkimuksen keskus (SOLKI) on yksi Jyväskylän yliopiston humanistisen tiedekunnan kuudesta laitoksesta. SOLKIn johtajana toimii professori Tarja Nikula-Jäntti.


title: Soveltavan kielentutkimuksen keskus

text: Soveltavan kielentutkimuksen keskuksen tavoitteena on kehittää kielikoulutusta laaja-alaisesti. Tutkimuksen painoaloja ovat kielitaidon arviointi, kielitaidon kehittyminen erilaisissa konteksteissa ja toimintayhteisöissä sekä kielikoulutuspolitiikka. Tutkimus ennakoi ja ottaa huomioon yhteiskunnalliset tarpeet ja kysymykset. Tutkimusta yhdistää käsitys kielestä sosiaalisena ja vuorovaikutuksellisena, identiteettejä ja kulttuuria rakentavana ilmiönä.


title: Soveltavan kielentutkimuksen keskus

text: Tutkimushankkeille on tyypillistä monitieteinen, soveltava tutkimusote, joka yhdistää esim. kielentutkimuksen, sosiologian, koulutustutkimuksen ja kasvatustieteen näkökulmia. Kiinnostuksen kohteena ovat muuttuvan yhteiskunnan vaikutukset kielikoulutukseen.


title: Soveltavan kielentutkimuksen keskus

text: Soveltavan kielentutkimuksen keskuksessa on mahdollista suorittaa filosofian tohtorin ja lisensiaatin tutkinto pääaineena soveltava kielitiede. Soveltava kielentutkimus on monitieteistä luonteeltaan ja jatko-opinnot sopivat niin kieliä ja kielitieteitä opiskelleille kuin kielestä kiinnostuneille kasvatus- tai yhteiskunnallisten alojen opiskelijoille.


title: John Treloar

text: John Francis Treloar (19. tammikuuta 1928 Uusi Etelä-Wales, Australia – 23. heinäkuuta 2012) oli australialainen yleisurheilija, joka kilpaili pikajuoksussa. Hän voitti kolme kultamitalia Brittiläisen imperiumin kisoissa vuonna 1950. Viestijoukkueen muut jäsenet olivat Scotchy Gordon, David Johnson ja Bill de Gruchy.


title: John Treloar

text: Olympiakisoihin Treloar osallistui Lontoossa 1948 ja Helsingissä 1952 100 ja 200 metrin juoksuihin. Paras sijoitus tuli Helsingin 100 metrin juoksussa, jossa Treloar oli finaalin viimeinen eli kuudes, vaikka eroa voittajaan oli vain 0,1 sekuntia. Vuoden 1948 kisoissa hän kuului myös Australian pikaviestijoukkueeseen, joka karsiutui alkuerissä.


title: John Treloar

text: 100 metriä Treloar juoksi parhaimmillaan aikaan 10,5 (1948) ja 200 metriä 21,1 (1946).


title: Gunnar Nielsen

text: Niels Gunnar Nielsen (25. maaliskuuta 1928 Kööpenhamina – 29. toukokuuta 1985 Kööpenhamina) oli tanskalainen juoksija , jonka päämatkat olivat 800 metriä ja 1 500 metriä.


title: Gunnar Nielsen

text: Nielsen saavutti Helsingin 1952 olympialaisissa neljännen sijan 800 metrin juoksussa ajalla 1.49,7. Bernin EM-kilpailuissa 1954 hän sai Roger Bannisterin voittamassa 1 500 metrin juoksussa hopeaa ajalla 3.44,4. Melbournen 1956 olympialaisissa hän sijoittui 1 500 metrillä kymmenenneksi. 800 metrillä hän voitti alkueränsä, muttei jatkanut kilpailua.


title: Wampanoagit

text:
Wampanoagit on Pohjois-Amerikan alkuperäiskansa. He asuivat alkujaan nykyisen Massachusettsin ja Rhode Islandin alueella, mukaan luettuna rannikon saaret, kuten Martha's Vineyard. Nykyään heitä asuu Massachusettsin kaakkoisosissa Narragansettinlahdelta Cape Codin länsiosiin.
Vuonna 1600 wampanoageja oli arviolta 12 000, ja he asuivat 40 kylässä. Noin kaksikolmasosaa kansasta eli mannermaalla ja loput Martha's Vineyardilla ja Nantucketissa. Vuosien 1614–1620 aikana kolme epidemiaa hävitti mantereen wampanoageja ja massachusetteja. Uudisasukkaat saapuivat alueelle 1620, ja wampanoagipäällikkö Massasoit teki heidän kanssaan rauhansopimuksen. Massassoit kuoli 1661, ja valta siirtyi pian tämän toiselle pojalle Metacometille, jonka britit tunsivat nimellä kuningas Filip ja joka aloitti vuonna 1675 sodan brittejä vastaan. Sota kesti seuraavaan vuoteen. Metacomet ja monet muut merkittävät intiaanijohtajat kuolivat sodassa, jonka aikana wampanoagit ja narragansettit lähes hävitettiin. Mantereella selvinneet intiaanit pakenivat joko sisämaahan tai saarille, joiden intiaanit olivat pysyneet puolueettomina sodan aikana.


title: Wampanoagit

text: Wampanoagit ovat säilyneet erityisesti Martha's Vineyardilla. Nantucketin intiaaniyhteisö kärsi vuonna 1763 epidemiasta eikä toipunut siitä. Nantucketin viimeinen wampanoagi kuoli vuonna 1855. Wampanoagit tunnustettiin intiaaniheimoksi vuonna 1987, ja he ovat ainoa tunnustettu kansa, joka asuu Massachusettsissa.


title: Kolu

text: Kolu voi tarkoittaa seuraavia:


title: Paronen

text: Paronen on kaivos ja suomalainen sukunimi, joka on muun muassa seuraavilla henkilöillä:


title: Géza Varasdi

text: Géza Varasdi (s. 16. helmikuuta 1928, Budapest) on unkarilainen entinen pikajuoksija.


title: Géza Varasdi

text: Varasdin uran suurin saavutus on Helsingin 1952 olympialaisista, joissa hän voitti pronssia 4 × 100 metrin viestijuoksussa ajalla 40,5 yhdessä László Zarándin, György Csányin ja Béla Goldoványin kanssa. Kaksi vuotta myöhemmin sama joukkue voitti kyseisen matkan Euroopan mestaruuden Bernin EM-kilpailuissa. Vuoden 1956 olympiakisoissa Varasdi osallistui myös 100 metrin juoksuun jääden alkueriin. Viestissä Unkari karsiutui välierissä.


title: Géza Varasdi

text: Vuodesta 1956 lähtien Varasdi on asunut Melbournessa työskennellen lääkärinä.


title: Jana Velďáková

text: Jana Velďáková (s. 3. kesäkuuta 1981) on slovakialainen pituushyppääjä.


title: Jana Velďáková

text: Velďáková oli kahdestoista alle 20-vuotiaiden MM-kisoissa 2000 tuloksella 570 cm ja kahdeksas alle 23-vuotiaiden EM-kisoissa 2001. Hän karsiutui Madridin sisäratojen EM-kisoissa 2005, mutta oli kahdestoista Göteborgin EM-kisoissa 2006 tuloksella 629 cm. Vuonna 2007 hän karsiutui Birminghamin sisäratojen EM-kisoissa, mutta oli kahdestoista Osakan MM-kisoissa tuloksella 621 cm. Vuonna 2009 hän karsiutui sekä Torinon sisäratojen EM-kisoissa että Berliinin MM-kisoissa, mutta Barcelonan EM-kisoissa 2010 hän oli yhdeksäs tuloksella 654 cm. Pariisin sisäratojen EM-kisoissa 2011 hän karsiutui.


title: Jana Velďáková

text: Velďáková sijoittui Helsingin EM-kilpailuissa 2012 yhdeksänneksi tuloksella 631. Hän karsiutui loppukilpailusta Lontoon olympialaisissa 2012, Göteborgin sisäratojen EM-kisoissa 2013 ja Moskovan MM-kilpailuissa 2013.


title: Jana Velďáková

text: Velďákován ennätys on 672 cm, jonka hän hyppäsi Košicessa 3. toukokuuta 2008. Sisäradoilla hän on hypännyt 656 cm Stuttgartissa 3. helmikuuta 2007. Kolmiloikassa hänen ennätyksensä on Innsbruckissa 30. toukokuuta 2004 hypätty 13,40 m.


title: Jana Velďáková

text: Janan kaksossisko Dana on myös yleisurheilija, päälajinaan kolmiloikka.


title: Sara Hector

text: Sara Hector (s. 4. syyskuuta 1992 Sandviken) on ruotsalainen alppihiihtäjä. Hän edustaa seuratasolla Kungsbergets AK:ta.


title: Sara Hector

text: Hector on kilpaillut maailmancupissa vuodesta 2009 lähtien. Hän saavutti ensimmäisen sijoituksensa kolmen parhaan joukossa Åren suurpujottelussa joulukuussa 2014 oltuaan toinen. Ensimmäisen osakilpailuvoittonsa hän saavutti myöhemmin samassa kuussa Kühtain suurpujottelussa. Suurpujottelun maailmancupissa hän sijoittui kaudella 2014–2015 neljänneksi.


title: Sara Hector

text: Hector voitti suurpujottelussa juniorien MM-kultaa vuonna 2011 ja osallistui samana vuonna ensimmäisiin aikuisten MM-kisoihinsa. Tuolloin hän oli voittamassa pronssia joukkuekilpailusta ja sijoittui suurpujottelussa seitsemänneksitoista. Schladmingin MM-kilpailuissa 2013 hän oli superalppiyhdistetyssä yhdeksäs ja Sotšin olympialaisissa 2014 samassa lajissa kolmastoista. Hän sai Vailin / Beaver Creekin MM-kilpailuissa 2015 joukkuekilpailussa pronssia ja sijoittui suurpujottelussa kymmenenneksi. Sankt Moritzin MM-kilpailuissa 2017 hän oli suurpujottelussa yhdeksäs ja Pyeongchangin olympialaisissa 2018 kymmenes..


title: Dana Velďáková

text: Dana Velďáková (s. 3. kesäkuuta 1981) on slovakialainen kolmiloikkaaja.


title: Dana Velďáková

text: Velďáková oli kuudes alle 20-vuotiaiden MM-kisoissa 1998 tuloksella 13,12 m, kahdeksas alle 20-vuotiaiden EM-kisoissa 1999 tuloksella 13,08 m, kolmas alle 20-vuotiaiden MM-kisoissa 2000 tuloksella 13,92 m (ja lisäksi samoissa kisoissa pituushypyn neljäs tuloksella 635 cm), viides alle 23-vuotiaiden EM-kisoissa 2001 tuloksella 13,50 m ja neljäs saman ikäluokan EM-kisoissa 2003 tuloksella 14,02 m. Hän karsiutui arvokisoissa sekä vuonna 2002 (Wienin sisäratojen EM-kisoissa ja Münchenin EM-kisoissa) että vuonna 2005 (Madridin sisäratojen EM-kisoissa ja Helsingin MM-kisoissa).


title: Dana Velďáková

text: Vuonna 2006 hän sijoittui kahdeksanneksi Moskovan sisäratojen MM-kisoissa tuloksella 13,76 m, mutta karsiutui Göteborgin EM-kisoissa. Seuraavana vuonna hän oli kuudes Birminghamin sisäratojen EM-kisoissa tuloksella 14,13 m ja kahdestoista Osakan MM-kisoissa tuloksella 14,09 m. Vuonna 2009 hän voitti pronssia Torinon sisäratojen EM-kisoissa tuloksella 14,40 m ja sijoittui kahdeksanneksi Berliinin MM-kisoissa tuloksella 14,25 m. Seuraavana vuonna hän oli kuudes Dohan sisäratojen MM-kisoissa tuloksella 14,18 m ja seitsemäs Barcelonan EM-kisoissa 2010 tuloksella 14,16 m. Pariisin sisäratojen EM-kilpailuissa 2011 hän sai pronssia tuloksella 14,39 m. Saman vuoden Daegun MM-kilpailuissa hän oli yhdestoista tuloksella 13,96 m.


title: Dana Velďáková

text: Vuonna 2012 Velďáková sijoittui Istanbulin sisäratojen MM-kilpailuissa kahdeksanneksi tuloksella 13,97 m, Helsingin EM-kilpailuissa viidenneksi tuloksella 14,24 m ja Lontoon olympialaisissa 12:nneksi tuloksella 11,92. Seuraavana vuonna hän karsiutui loppukilpailusta Göteborgin EM-hallikilpailuissa ja oli yhdestoista Moskovan MM-kilpailuissa. Sopotin sisäratojen MM-kilpailuissa 2014 hän sijoittui kahdeksanneksi.


title: Dana Velďáková

text: Velďákován ennätys on 14,51 m, jonka hän hyppäsi Paviassa 11. toukokuuta 2008. Sisäradoilla hän on hypännyt 14,40 m Torinossa 8. maaliskuuta 2009. Pituushypyssä hänen ennätyksensä on Prahassa 7. kesäkuuta 2008 hypätty 656 cm.


title: Dana Velďáková

text: Danan kaksossisko Jana on myös yleisurheilija, päälajinaan pituushyppy.


title: Omenmean vallanhaltija

text: Omenmean vallanhaltija on Siiri Enorannan esikoisromaani, jonka Robustos julkaisi elokuussa 2009. Kirja oli ilmestymisvuonnaan Finlandia Junior -palkintoehdokkaana.


title: Omenmean vallanhaltija

text: Kirja on lajityypiltään fantasiaa. Sen teemoja ovat ystävyys ja luottamus sekä valta. Teoksen päähenkilöt ovat 13-vuotiaat ystävykset Ninir ja Nezsandra (Nez). Tytöt asuvat Omenmeassa, joka on yksi kahdeksasta maailmasta. Ninir halvaantuu onnettomuudessa ja Nezsandra päättää auttaa ystäväänsä hankkimalla jokaisesta maailmasta palan kunkin valtiaan valtaa. Hän lähtee matkalle kuusijalkaisen Humu-ratsunsa kanssa.


title: Axel Bäck

text: Axel Erik Bäck (s. 23. joulukuuta 1987 Bryssel, Belgia) on ruotsalainen alppihiihtäjä. Hän edustaa seuratasolla Saltsjöbadens SK:ta.


title: Axel Bäck

text: Bäck on kilpaillut maailmancupissa vuodesta 2009 lähtien. Hänen paras osakilpailusijoituksensa on toinen tila Kranjska Goran pujottelusta 2011.


title: Axel Bäck

text: Bäck osallistui olympialaisiin ensimmäistä kertaa Vancouverissa 2010. Tuolloin hän osallistui pujotteluun, jossa hänet hylättiin toisella kierroksella. Bäck oli voittamassa pronssia joukkuekilpailusta seuraavan vuoden MM-kisoissa ja oli samoissa kilpailuissa pujottelun yhdestoista.


title: Matts Olsson

text: Matts Olsson (s. 1. joulukuuta 1988 Gryttved) on ruotsalainen alppihiihtäjä.


title: Matts Olsson

text: Olsson on kilpaillut maailmancupissa vuodesta 2007 lähtien. Ensimmäiset maailmancupin pisteensä hän saavutti oltuaan 26:s Kranjska Goran suurpujottelussa helmikuussa 2009. Kymmenen parhaan joukkoon hän sijoittui ensimmäisen kerran oltuaan seitsemäs Alta Badian suurpujottelussa joulukuussa 2010. Ensimmäisen palkintosijansa hän saavutti oltuaan toinen Garmisch-Partenkirchenin suurpujottelussa tammikuussa 2017. Hän oli samalla kaudella kolmas Kranjska Goran suurpujottelussa. Ensimmäisen voittonsa hän saavutti Alta Badian parisuurpujottelussa joulukuussa 2017. Hän sijoittui suurpujottelucupissa viidenneksi kaudella 2017–2018. Hän sijoittui Val d’Isèren suurpujottelussa kolmanneksi kaudella 2018–2019.


title: Matts Olsson

text: Olsson voitti juniorien MM-kisoissa suurpujottelusta pronssia vuosina 2007 ja 2008, jonka lisäksi hän sai hopeaa syöksylaskusta 2007 ja kultaa alppiyhdistetystä vuonna 2008. Hän osallistui aikuisten MM-kisoihin ensimmäistä kertaa vuonna 2007. Tuolloin hän oli supersuurpujottelussa 28. ja syöksyssä 36. Olsson oli vuoden 2011 MM-kilpailuissa voittamassa pronssia joukkuekilpailusta. Hän oli samoissa kisoissa suurpujottelun 18. ja super-G:n 24. Schladmingin MM-kilpailuissa 2013 hän sijoittui suurpujottelussa 18:nneksi ja supersuurpujottelussa 32:nneksi. Sotšin olympialaisissa 2014 hän oli suurpujottelussa neljästoista. Vailin / Beaver Creekin MM-kilpailuissa 2015 hän sijoittui suurpujottelussa viidenneksi ja Sankt Moritzissa 2017 kuudenneksi. Pyeongchangin olympialaisissa 2018 hän oli suurpujottelussa kymmenes.


title: Monsieur Ripois – naisten hurmuri

text: Monsieur Ripois – naisten hurmuri on René Clémentin ohjaama ja käsikirjoittama ranskalais-brittiläinen elokuva vuodelta 1954. Elokuva on Gérard Philipen tähdittämä komediallinen draamaelokuva, joka sijoittuu Pariisiin ja Lontooseen.


title: Monsieur Ripois – naisten hurmuri

text: Elokuva voitti Cannesin elokuvajuhlien tuomariston palkinnon vuonna 1954. Suomessa Philipe sai tästä sekä elokuvasta "Punaista ja mustaa" miespääosan ulkomaan Jussi-palkinnon vuonna 1955.


title: Trokoidi

text: Trokoidi on käyrä, jonka Gilles de Roberval kehitti. Se on suoraa "L" pitkin vierivän ympyrän säteen keskelle kiinnitetyn pisteen liikerata. Siinä ympyrän keskipiste "C" on yhdensuuntainen suoran "L" kanssa.


title: Trokoidi

text: Se on polkupyörän pinnaan kiinnitetyn heijastimen liikerata.


title: Trokoidi

text: Trokoidin (x-akselin suuntaisen) parametriesitys on:


title: Trokoidi

text: Jossa "θ" tarkoittaa vierivän ympyrän kulmaa, "r" on vierivän kehän säde ja "a" on piirtävän pisteen etäisyys vierivän kehän keskipisteestä.


title: Trokoidi

text: Sykloidi on trokoidin erikoistapaus, jossa formula_3 (alla ylin tilanne). Muita trokoideja saadaan, kun formula_4 (keskimmäinen tilanne) ja formula_5 (alin tilanne).


title: Trokoidi

text: Hypotrokoidi on isomman ympyrän sisällä vierivän ympyrän piirtämä käyrä.


title: Ekbergin kahvila

text: Ekbergin kahvila on Helsingin Bulevardilla sijaitseva kahvila. Helsingin kuuluisimpiin kahvipaikkoihin lukeutuvan Ekbergin kahvilan perusti Fredrik Edvard Ekberg 1852 Helsingissä käytyään opissa Pietarissa ja suoritettuaan mestarikokeensa. Kahvila aloitti toimintansa 3. helmikuuta. Aluksi se sijaitsi Rauhan- ja Mariankatujen kulmassa, myöhemmin Aleksanterinkadulla. Nykyiselle paikalleen se muutti vuonna 1915, kun perhe rakennutti talon. Kahvilassa on 90 asiakaspaikkaa.


title: Ekbergin kahvila

text: Nykyinen omistaja on Otto Ekberg, joka on Fredrik Ekbergin jälkeläinen neljännessä polvessa, ja myös viides polvi työskentelee yrityksessä.


title: Ekbergin kahvila

text: Kahvilan sisustus uusittiin vuonna 1951 ja remontoitiin vuonna 2016 Hägerström Husellin toimesta.


title: Ekbergin kahvila

text: Leipomon puolen 1900-luvun alusta periytynyt sisustus säilyi pitkään alkuperäisessä muodossaan, kunnes leipomo-myymälä remontoitiin 2017–2018 vuodenvaihteessa. Remontissa mm. massiiviset tammiovet vaihdettiin liukuoviksi ja vanhat puiset tiskit vaihdettiin muovisiksi. Muutosta kutsuttiin "kulttuuriperinnön tärvelemiseksi" ja "kulttuurihistorialliseksi katastrofiksi". Remontin suunnittelivat Bang Interiors Helsinki ja Hägerström Husell, joka tuli mukaan myöhäisessä vaiheessa ja vetäytyi projektista kesken kaiken.


title: Fransu

text: Fransu-tekniikka on solmintatapa, jota on perinteisesti käytetty koristeena mm. sängynpeitteissä ja pöytäliinoissa. Fransu on tunnettu ympäri Suomea, runsaammin tekniikkaa on käytetty erityisesti länsirannikolla ja Pohjanmaalla.


title: Fransu

text: Fransua solmitaan yleensä vasemmalta oikealle. Solmimisessa on tärkeää, että solmu kiristetään riittävän lujaksi ja oikealle paikalleen. Fransua tehdessä työvälineenä voi olla "konkari", joka on puusta valmistettu teline. Siihen kiinnitettynä työtä on helpompi tehdä.


title: Fransu

text: Märsylä, M. 1973. Fransua oppimaan. Kokkola: Keski-Pohjanmaan kirjapaino Oy.


title: OSCAR

text: OSCAR on yhdysvaltalainen radioamatöörisatelliittien sarja, joiden ensimmäinen satelliitti laukaistiin 12. joulukuuta 1961. OSCAR on akronyymi: Orbiting Satellite Carrying Amateur Radio. 1980-luvulta lähtien myös muut maat ovat toteuttaneet radioamatöörisatelliitteja.


title: OSCAR

text: Kiinostus radioamatöörien satelliitteja kohtaan heräsi yleisestä innostuksesta. Neuvostoliitto oli laukaissut Sputnik-satelliitin 4. lokakuuta 1957 kahdeksikymmneksikahdeksi päiväksi avaruuteen ja Yhdysvallat Explorer-1 -satelliitin 31. tammikuuta 1958. ARRL teki yhteistyötä Yhdysvaltain ilmavoimien kanssa ensimmäisen, OSCAR-1:n, lähettämiseksi. OSCAR-1 laukaistiin avaruusalus Discoverer-36:n kanssa samaan aikaan Vanderbergin lentotukikohdasta, Kaliforniasta. Kumpikin saavutti kiertoratansa 12. joulukuuta 1961. Enemmän kuin 570 radioamatööriä 28 maassa seurasi OSCAR-1:ä ja antoi palautetta yhteyksistään. Sputkikin tapaan myös OSCAR-1:n lento kesti kaksikymmentäkaksi päivää ennen kuin se tuli alas ilmakehään. Seuraava hanke OSCAR:n jälkeen oli AMSAT.


title: Maalaislääkärin matkassa

text: Maalaislääkärin matkassa on TV1:n sarjasta "Tohtori Kiminkinen" tutun maalaislääkäri Tapani Kiminkisen kirja, jonka on julkaissut Tammi vuonna 2011. Kirjassa Kiminkinen pohtii tajunnanvirran keinoin elämää vuoden kiertokulussa.


title: Maalaislääkärin matkassa

text: Kirjassaan Kiminkinen palaa lapsuuteensa 1950-luvun maaseudulle. Hän käsittelee aiheitaan persoonalliseen tyyliinsä niiden omilla nimillä. Kiminkinen vastustaa nykyajan keskeistä termiä muutosta, joka hänen mukaansa nousee esiin joka käänteessä, niin Nokian pääjohtajanimityksen jälkeisessä tiedotustilaisuudessa kuin yksityisen ihmisenkin elämässä. Ihmisen mielessä muutosvaatimus kuitenkin hänen mielestään herättää riittämättömyyden ja epäonnistumisen tunteen. Siksi ihmiselle pitäisikin muutosvaatimuksen sijasta tarjota hyväksyntää ja lohdutusta. Hän kehottaakin muutosvaatimuksen sijasta antamaan aitoa välittämistä.


title: Kreivi Nolla

text: Kreivi Nolla () on William Gibsonin vuonna 1986 ilmestynyt kyberpunk-tieteisromaani. Teos on toinen osa "Sprawl"-trilogiaa, jonka ensimmäinen osa on "Neurovelho" (1984). Romaanin on suomentanut vuonna 1993 WSOY:n Sci-fi-sarjaan Arto Häilä.


title: Kreivi Nolla

text: "Helsingin sanomien" Petri Immosen mukaan teoksen näynomaisuus ei innosta, kun kerronnasta puuttuu dynamiikka, ja rinnakkaiset juonikuviot junnaavat paikoillaan. Arvostelijan mukaan rivien välistä erottuu hokema: ”Enkö olekin nokkela?”


title: Kreivi Nolla

text: Kirja on ollut ehdolla BSFA-, Nebula-, Hugo- ja Locus-palkinnoille.


title: Empire State of Mind

text: Empire State of Mind on Jay-Z:n ja Alicia Keysin duetto, joka julkaistiin kolmantena singlenä Jay-Z:n albumilta The Blueprint 3 (2009). Siitä tuli Jay-Z:n ensimmäinen ykköshitti Yhdysvaltojen singlelistalla. Kappale menestyi hyvin myös Yhdysvaltojen ulkopuolella nousten top-10:een useassa maassa.


title: Empire State of Mind

text: Kappale voitti kaksi Grammy-palkintoa vuonna 2010, kategorioissa paras rap-kappale ja paras rap-yhteistyö. Se oli myös ehdolla vuoden levy-kategoriassa, mutta hävisi Lady Antebellumin kappaleelle "Need You Now".


title: Mona Lisa (romaani)

text: Mona Lisa () on William Gibsonin vuonna 1988 ilmestynyt cyberpunk-alagenreä edustava tieteisromaani ja "Sprawl"-trilogian päätösosa. Romaanin on suomentanut vuonna 1995 WSOY:n Sci-fi-sarjaan Arto Häilä. Romaani voitti Prix Aurora -palkinnon ja se oli ehdolla Nebula-, Hugo- ja Locus -palkinnoille vuonna 1989.


title: Mona Lisa (romaani)

text: Kirjan eri luvut käsittelevät neljää eri tarinaa, jotka alkavat yhdistyä vasta kirjan loppupuolella. Alussa tarinoita yhdistävä tekijä on viittaukset toiseen päähenkilöön, Angela Mitchelliin.


title: Mona Lisa (romaani)

text: Ensimmäisessä tarinassa Kumiko niminen 13-vuotias japanilaistyttö on tuotu Lontooseen suojaan mafiasodilta, joissa hänen isänsä on keskeisiä osapuolia. Apunaan Kumikolla on virtuaali-hahmo Colin. Kumiko jää Roger Swain -nimisen vaikutusvaltaisen miehen vastuulle, koska tämä on palveluksen auki Kumikon isälle. Kumikosta huolta pitävät Swainin alaisuudessa toimivat Petal ja Sally Shears. Toisessa tarinassa ollaan Yhdysvalloissa periferisellä alueella, jossa sijaitsee Dog Solitude niminen tehdasvarikko. Siellä on paikan johtajana toimiva Gentry, joka on obsessoitunut selvittämään cyberspacen muotoa sekä robotinrakentaja (entinen autovaras) Slick Henry. Slick on palveluksen velkaa Kid Afrikalle, joka tuo paikalle vahdittavaksi Countin, joka on mystinen paareilla makaava henkilö, jonka mieli on kytketty Aleph-nimiseen laajaan virtuaalitodellisuuteen, joka fyysisesti sijaitsee hänen mukanaan kulkevassa harmaassa laatikossa. Muita henkilöitä ovat Countin mukana tullut hoitaja Cherry Chesterfield sekä varikon turvamies Little Bird.


title: Mona Lisa (romaani)

text: Kolmannessa tarinassa virtuaalitodellisuuden tähti Angie Mitchell palailee Los Angelesissa työhönsä palattuaan huumevieroituksesta. Hän työskentelee Sense/Net -virtuaalifilmi-yritykselle, joka on Continuity -nimisen tekoälyn ohjaama. Neljännessä tarinassa 16-vuotias niin ikään huumeita käyttävä seksinmyyjä Mona Lisa pääsee välittäjänsä avulla pois Floridasta, johon hän on jo kyllästynyt. Lähtö kytkeytyy hänen uuteen, salaperäiseen sopimukseensa, jossa pitäisi olla kyse näyttelijäntöistä. Neljän kertomuksen lisäksi juoneen kuuluu oleellisesti kiertoradalla toimiva Terrier-Ashpool perheyritys, jonka vaiheista alkaa tulla pikku hiljaa tietoa kirjan edetessä. Erityisesti yrityksen jo kuollut 3Jane -niminen omistaja, joka elää enää vain virtuaalisena, on kirjassa merkittävässä osassa.


title: Mona Lisa (romaani)

text: Vihollinen on kiristänyt Sally Shearsia nappaamaan Angela Mitchellin, joka on määrä korvata Mona Lisalla, josta tehdään kirurgisesti samannäköinen. Dog Solitudelle tuotu Count paljastuu Robert (Bobby) Newmarkiksi, joka on Angela Mitchellin salaperäisesti kadonnut vanha kumppani. Aleph on 3Janen valmistuttama ja hänen virtuaalipersoonansa elää siellä.


title: Kotisaari

text: Kotisaari on saari Kemijoessa Rovaniemellä. Se sijaitsee kymmenen minuutin venematkan päässä kaupungin keskustasta.


title: Kotisaari

text: Kotisaarta käytetään myös matkailukohteena, jossa voi tutustua uittokulttuuriin.


title: Francis Kombe

text: Francis Kombe (s. 23. joulukuuta 1985 Sambia) on sambialainen jalkapallohyökkääjä. Hän edustaa Veikkausliigassa pelaavaa RoPSia. Hän on pituudeltaan 184 senttimetriä ja painoltaan 71 kiloa.


title: Francis Kombe

text: Kombe on edustanut ammattilaisurallaan Etelä-Afrikan Premier Soccer Leaguessa pelaavaa Golden Arrowsia sekä Sambian valioliigassa pelaavaa Power Dynamosia. Hän on pelannut myös Malesian pääsarjassa. Kombe kärähti vuonna 2004 kannabiksen käytöstä ja tämä toi hänelle vuoden mittaisen pelikiellon. Hän katui tekoaan ja palasi Sambian pääsarjaan kaudeksi 2006. Kombe teki kaudeksi 2011 sopimuksen Veikkausliigassa pelaavan RoPSin kanssa. Sopimuksessa on optio kahdesta seuraavasta kaudesta.


title: Francis Kombe

text: Kombe on edustanut Sambian A-maajoukkuetta 16 ottelussa ja viimeistellyt niissä neljä maalia.


title: Kampavenussimpukka

text: Kampavenussimpukka eli kauppavenussimpukka ("Mercenaria mercenaria") on venussimpukoiden heimoon kuuluva erilaishampainen simpukka, jota tavataan lähinnä Atlantin luoteis- ja koillisrannikolla. Sitä kalastetaan ja viljellään etenkin Yhdysvalloissa ja Taiwanissa ruokateollisuuden käyttöön.


title: Kampavenussimpukka

text: Kampavenussimpukalla on luja ja leveä, soikionmuotoinen kuori, joka on halkaisijaltaan enintään 13 senttimetriä. Väritykseltään se on likaisenvalkoinen, himmeänharmaa tai vaaleanruskea. Kuoren puoliskot ovat epäsymmetriset mutta keskenään samankokoiset ja ‑muotoiset. Niiden pinnalla on hienoja säteittäisiä uurteita ja samankeskisiä renkaita, joista simpukan kasvuvaiheet näkee helposti. Nuorilla yksilöillä kasvurenkaat ovat kohollaan olevia harjanteita, jotka kuluvat iän myötä tasaisemmiksi. Umbot sijaitsevat simpukan keskiviivan etupuolella kahden painauman välissä, joista etummainen on leveä ja sydämenmuotoinen ja takimmainen kapeampi ja pitkänomainen.


title: Kampavenussimpukka

text: Sisältä kuori on hennon nyhälaitainen ja kiiltävänvalkoinen. Sulkijalihasten kohdalta sisäpinta voi olla myös tummansininen tai -violetti. Molemmissa kuorenpuoliskoissa on kolme keskihammasta mutta ei yhtään reunahammasta. Simpukalla on melko lyhyet ja liereät, eripituiset sifonit sekä suuri, kielimäinen jalka, jota se käyttää kaivamiseen.


title: Kampavenussimpukka

text: Kampavenussimpukka on kotoisin Pohjois-Amerikan itärannikolta, jossa sen levinneisyysalue ulottuu Nova Scotiasta Jukatanin niemimaalle. Se tuotiin Eurooppaan vuonna 1860 vahingossa ja uudelleen vuonna 1950 tarkoituksella. Nykyään sitä tavataan Britteinsaarilla, Alankomaissa, Belgiassa ja Ranskassa sekä Portugalin ja Marokon Atlantinpuoleisilla rannikoilla. Välimeressä se on levinnyt Sisilian lähivesille ja Adrianmeren rannoille ja pohjoisosiin. Se on kulkeutunut ihmisen mukana myös Pohjois-Amerikan länsirannikolle sekä Taiwaniin ja Kiinaan.


title: Kampavenussimpukka

text: Kampavenussimpukkaa tavataan yleisimmin estuaareissa ja laguuneissa, joissa meriveden suolapitoisuus on vähintään 12 promillea ja lämpötila 10–30 °C. Se elää vuorovesivyöhykkeellä tai sen alapuolella 10 metrin syvyyteen saakka, lähinnä liejupohjassa kivien ja muiden simpukoiden seassa.


title: Kampavenussimpukka

text: Kampavenussimpukka on yksineuvoinen eläin. Naaraat ja koiraat vapauttavat sukusolunsa meriveteen, jossa hedelmöittyminen tapahtuu. Hedelmöityneestä munasta kehittyy toukka, joka ui vapaasti vedessä yhdestä kolmeen viikkoa ennen kuin se laskeutuu merenpohjaan ja muuttuu aikuiseksi simpukaksi.


title: Kampavenussimpukka

text: Kampavenussimpukka voi elää jopa 50-vuotiaaksi. Sen keskimääräinen elinikä on kuitenkin 12–20 vuotta.


title: Kampavenussimpukka

text: Kampavenussimpukka suodattaa merivedestä ravinnokseen planktonia ja muuta mikroskooppista ainesta. Sen lisääntyminen voi häiriintyä, jos ravintoa on saatavilla niukasti.


title: Kampavenussimpukka

text: Kampavenussimpukka on kaupallisesti merkittävä simpukkalaji Yhdysvalloissa ja Taiwanissa, ja sitä pyydystetään vähemmässä määrin myös Ranskassa. Tavallisesti pyydystämiseen käytetään haraa mutta joskus myös pohjatroolia. Vuotuinen kokonaissaalis oli 4 000 – 19 000 tonnia 2000-luvulla, kun vielä 1950-luvulla se saattoi nousta jopa 68 000 tonniin. Kampavenussimpukan viljely on yleistynyt vähitellen ja 2000-luvulla sen kokonaistuotanto oli jo 20 000 – 40 000 tonnia vuodessa. Suurin osa Yhdysvalloissa pyydystetyistä ja viljellyistä simpukoista myydään tuoreena paikalliselle ravintolateollisuudelle.


title: Kampavenussimpukka

text: Täysikokoiset simpukat syödään tavallisimmin raakana, kun taas keskikokoiset simpukat höyrytetään ja tarjoillaan puolikkaasta kuorestaan. Täysi- ja keskikokoisia simpukkoja voidaan käyttää myös muhennoksessa ja täysikokoisia voidaan täyttää.


title: Kampavenussimpukka

text: Pohjois-Amerikassa kampavenussimpukat tunnetaan yleisesti nimellä "quahog" ja nimeä käyttivät alun perin Amerikan alkuperäisasukkaat. Intiaanit käyttivät aikanaan simpukoiden kuorista hiottuja helmiä wampum-helminauhojen ja -vöiden materiaalina. Erityisen arvokkaita olivat kuoren purppuraisesta sisäosasta tehdyt wampumit.


title: Wake of Death

text: Wake of Death (televisioesityksessä käytetty myös nimeä "Wake of Death – täydellinen kosto") on vuonna 2004 suoraan DVD:lle julkaistu ranskalais-brittiläinen toimintaelokuva. Elokuvan on ohjannut Philippe Martinez ja käsikirjoittanut Mick Davis, Laurent Fellous ja Philippe Martinez. Pääosissa näyttelivät muun muassa Jean-Claude Van Damme, Simon Yam, Valerie Tian ja Tony Schiena.


title: Wake of Death

text: Elokuva julkaistiin ensimmäisenä Brasiliassa suoraan DVD:lle lokakuussa 2004 ja myöhemmin 28. joulukuuta 2004 Yhdysvalloissa. Ranskassa, Espanjassa, Portugalissa ja Meksikossa elokuva esitettiin elokuvateattereissa.


title: Wake of Death

text: Ben Archer on väsynyt mafian parissa työskentelyyn ja päättää lopettaa hommat ja palata lopullisesti perheensä luokse. Kaikki kuitenkin muuttuu huonompaan suuntaan, kun hänen vaimo Cynthia tuo kiinalaistytön Kimin heidän kotiin. Cynthia saa selville tytön olevan vaarassa mikäli palaa takaisin Hongkongiin ja yrittää saada tytölle oleskelulupaa Yhdysvaltoihin. Tietämättään kiinalainen mafioso Sun Quan on etsimässä karannutta tytärtään ja tappaa Ben Archer vaimon ja hänen vanhempansa. Benin huomatessa vaimonsa olevan poissa, hän päättää etsiä syyllisen käsiinsä ystäviensä avulla ja kostaa Cynthian kuoleman.


title: Wake of Death

text: Ringo Lamin oli alun perin tarkoitus ohjata elokuva, mutta ajautui erimielisyyksiin luovasta näkemyksestä elokuvan tuottajan Philippe Martinezin kanssa. Alun perin elokuva oli nimeltä "After Death", joka oli tarkoitus kuvata Montrealissa, Kanadassa. Sittemmin Martinez päätti tehdä koko elokuvan uusiksi käsikirjoitusta ja kuvauspaikkaa myöten.


title: Wake of Death

text: Suomessa elokuva julkaistiin suoraan DVD:lle 15. kesäkuuta 2005. Sittemmin sitä on esitetty kahdesti televisiossa. Nelonen esitti ensi kerran elokuvan 17. toukokuuta 2008.


title: Cities XL

text: Cities XL on Monte Criston kehittämä ja julkaisema kaupunginrakennuspeli. Peli julkaistiin Microsoft Windowsille vuonna 2009. Focus Home Interactive kehitti pelistä myöhemmin uudemman version "Cities XL 2011", joka julkaistiin lokakuussa 2010.


title: Cities XL 2011

text: Cities XL 2011 on Focus Home Interactiven kehittämä ja julkaisema kaupunginrakennuspeli. Peli julkaistiin Microsoft Windowsille vuonna 2010. Peli pohjautuu Monte Criston aiemmin kehittämään ja julkaisemaan "Cities XL" -peliin.


title: A. W. Groote

text: Arnold Willem Groote (1859–1944) oli hollantilainen upseeri, joka laati hollannin kielelle pikakirjoitusjärjestelmän 1800-luvun lopussa.


title: A. W. Groote

text: A. W. Groote opiskeli pikakirjoitusta käyttäen J. L. Wéryn tekemää hollanninkielistä sovitusta Stolzen järjestelmästä, mutta piti sitä liian mutkikkaana, ja laati oman yksinkertaisemman järjestelmän. Grooten järjestelmässä vokaalit merkitään aina konsonanttien tavoin omilla merkeillään. Järjestelmä oli helposti opittavissa, ja siitä tuli suosituin pikakirjoitusjärjestelmä Hollannissa.


Meiltähän tämä käy! Kaikki levytykset 1951–1988 on suomalaisen viihdetaiteilija Esa Pakarisen kymmenen levyn boksi vuodelta 2011.


Meiltähän tämä käy! 48 ikimuistoisinta kappaletta on suomalaisen viihdetaiteilija Esa Pakarisen kahden levyn kokoelma vuodelta 2011. Se julkaistiin samaan aikaan "Meiltähän tämä käy! Kaikki levytykset 1951–1988" -jättikokoelman kanssa.


title: Titaanit (televisiosarja)

text: Titaanit () oli yhdysvaltalainen saippuasarja, jonka esitys alkoi 4. lokakuuta 2000 yhdysvaltalaisella NBC-televisiokanavalla. Sarjaa kuvattiin kolmetoista jaksoa, joista yksitoista esitettiin. Alhaiset katsojaluvut johtivat sarjan tuotannon lopettamiseen ennen kuin ensimmäinen tuotantokausi oli saatu päätökseen.


title: Lainassaari

text: Lainassaari on saari Kemijoella Rovaniemellä. Se sijaitsee Pullinrannan edessä, josta sen erottaa Pullinpudas.


title: Lainassaari

text: Lainassaarelle on haettu asemakaavoitusta marraskuussa 2004. Tavoitteena olisi saada saari pysyvään asutukseen. Saaressa tosin on jo ennestään muutamia kesämökkejä, joskin saaren loma-asutustoiminta onkin päättynyt.


title: Luettelo Uuden-Seelannin maanjäristyksistä

text: Uudessa-Seelannissa tapahtuu säännöllisesti maanjäristyksiä, koska maa on osa Tyynenmeren tulirengasta. Vuosittain havaitaan noin 15 000 maanjäristystä, joista useimmat lieviä.


title: Anssi Pentsinen

text: Anssi Pentsinen (s. 30. elokuuta 1986 Jämsä) on suomalainen maastohiihtäjä. Hän edustaa Vantaan Hiihtoseuraa ja häntä valmentaa Jussi Mikkola.


title: Anssi Pentsinen

text: Pentsinen sijoittui Oslon MM-kilpailuissa 2011 vapaan hiihtotavan sprintissä 32:nneksi. Val di Fiemmen MM-kilpailuissa 2013 hän oli perinteisen sprintissä 16:s. Sotšin olympialaisissa 2014 hän sijoittui vapaan sprintissä 34:nneksi. Falunin MM-kilpailuissa 2015 hän oli perinteisen hiihtotavan sprintissä 22:s ja Lahden MM-kilpailuissa 2017 vapaan sprintissä 29:s. Pyeongchangin olympialaisissa 2018 hän sijoittui 15 kilometrin vapaan hiihtotavan kilpailussa 51:nneksi.


title: Anssi Pentsinen

text: Pentsinen kilpaili maailmancupissa ensimmäisen kerran Lahdessa maaliskuussa 2008. Ensimmäiset maailmancup-pisteensä hän sai oltuaan 18:s Kuusamon kolmen kilpailun tapahtuman perinteisen hiihtotavan sprintissä marraskuussa 2010. Kymmenen parhaan joukkoon hän sijoittui ensimmäisen kerran oltuaan neljäs Düsseldorfin vapaan hiihtotavan sprintissä joulukuussa 2011. Se on yhä hänen paras sijoituksensa maailmancupissa (tilanne 6.3.2018).


title: Anssi Pentsinen

text: Pentsinen voitti 15 kilometrin vapaan hiihtotavan Suomen-mestaruuden 2018. Sprinttikilpailussa hän saavutti SM-hopeaa 2015 ja 2017 sekä SM-pronssia 2013. Parisprintissä hän voitti Suomen-mestaruuden Jämsänkosken Ilveksen joukkueessa vuosina 2013 ja 2015.


title: Anssi Pentsinen

text: Pentsinen avioitui urheilutoimittaja Laura Arffmanin kanssa syyskuussa 2017. Pari meni kihloihin vuonna 2015.


title: Giorgi Khidešeli

text: Giorgi Khidešeli (s. 21. marraskuuta 1985 Tbilisi, Georgian SNT, Neuvostoliitto) on georgialainen jalkapalloilija. Hän on pelipaikaltaan keskikenttäpelaaja.


title: Giorgi Khidešeli

text: Khidešeli pelasi kotimaansa sarjassa Kakheti Telavissa vuodesta 2004 vuoteen 2006. Hän siirtyi tämän jälkeen Spartaki-Tskhinvali Tbilisiin, jossa hän pelasi vuoteen 2007. Khidešeli on tämän jälkeen pelannut Sioni Bolnisissa, Olimpi Rustavissa ja Baia Zugdidissa. Tammikuussa 2011 Khidešeli teki kahden vuoden sopimuksen Veikkausliigassa pelaavan FF Jaron kanssa läpäistyään koejakson.


title: Dubrouna

text: Dubrouna () eli Dubrovno () on pieni Dneprin jokivarren kaupunki ja hallintoalue Valko-Venäjän Vitsebskin alueella. Dubrounan kaupunki sijaitse Venäjän Smolenskin alueen länsirajan ja Oršan kaupungin välissä. Vuoden 2009 väestönlaskennassa kaupungin asukasluvuksi saatiin 8 041; koko hallintopiirissä asui 16 974 ihmistä.


title: Dubrouna

text: Oršasta sen koillispuolella olevaan Dubrounaan on kantatietä P22 pitkin 21 kilometriä. Sama kantatie jatkaa kaupungista myös pohjoiseen M1 valtatielle. Valtatie M1 () vie piirin pohjoisosien läpi Minskistä Venäjän rajalle ja rajan takana Smolenskiin ja Moskovaan.


title: Dubrouna

text: Oršasta Smolenskia kohti kulkeva rautatie kulkee hieman tämän valtatien eteläpuolella Dubrounan piirin pohjoisosien läpi; piirissä on useita radanvarren asemia. Kansainvälisten rajanylityspaikkojen (M1-valtatie ja rautatie) ohella pienempi rajanylityspaikka Venäjän Smolenskin alueelle on ollut myös Dubrounasta itään sijaitsevan Ljadyn kylän kautta kulkevalla paikallistiellä.


title: Dubrouna

text: Vesiteistä tärkein on Venäjältä saapuva ja kaupungin läpi Oršaa ja esimerkiksi Kiovaa kohti virtaava Dnepr.


title: Könönpellon koulu

text: Könönpellon koulu on peruskoulun luokkien 1–6 koulu Varkaudessa, Könönpellossa. Koulussa oli lukuvuonna 2010–2011 268 oppilasta ja 18 opettajaa. Rehtorina toimii Päivi Kilpeläinen ja vararehtorina Sami Hänninen. Koulussa annetaan myös englantipainotteista opetusta vuosiluokilla 1–6.


title: Könönpellon koulu

text: Koulutyö Könönpellossa, nykyisessä rakennuksessa aloitettiin vuonna 1953.


title: Livealbumi

text: Livealbumi on albumi, jonka kappaleet on nauhoitettu livenä yleisön edessä. Albumi voidaan koota yhdestä konsertista tai yhdistää usean konsertin äänitteet yhdelle albumille. Livealbumin äänenlaatu on usein huonompi kuin studioalbumin, ja taustalla kuuluu usein yleisön ääntä. Joskus livealbumit sisältävät myös ennen julkaisemattomia kappaleita.


title: Hypotrokoidi

text: Hypotrokoidi on käyrä, jonka pienempi ympyrä (säteeltään "r") piirtää vieriessään isomman ympyrän (säteeltään "R") sisällä ja piirtävän pisteen ollessa etäisyyden "d" päässä pienemmän ympyrän keskipisteestä.


title: Hypotrokoidi

text: Parametriesitys hypotrokoidille on:


title: Hypotrokoidi

text: Polaariesitys hypotrokoidille on:


title: Hypotrokoidi

text:
Erikoistapauksia ovat Hyposykloidi jossa "d" = "r" ja Ellipsi jossa "R"=2"r".
Valolelu spirografi piirtää hyposykloidin ja Epitrokoidin muotoisia valojuovia


title: Zhangjiakou

text: Zhangjiakou () on prefektuuritason kaupunki Hebein maakunnassa Kiinassa. Kaupunki sijaitsee noin 305 kilometriä maakunnan pääkaupunki Shijiazhuangista pohjoiseen ja 160 kilometriä Pekingistä luoteeseen. Zhangjiakoun väkiluku on 4,345 miljoonaa (2010) ja pinta-ala 36 829 neliökilometriä.


title: Zhangjiakou

text: Kaupunki rajoittuu kaakossa Pekingin maakuntatason suurkaupunkiin. Etelässä Zhangjiakoun naapurina ovat Baodingin, lännessä Datongin ja Ulanqabin (Wulanchabun) prefektuuritason kaupungit. Pohjoinen rajanaapuri on Xilingolin liitto ja itänaapuri Chengden prefektuuritason kaupunki.


title: Baoding

text: Baoding (, pinyin: Băodìng Shì) on prefektuuritason kaupunki Hebein maakunnassa Kiinassa. Kaupunki sijaitsee noin puolivälissä Pekingiä ja Shijiazhuangia, maakunnan pääkaupunkia. Pekingiin on matkaa noin 140 kilometriä.


title: Baoding

text: Baodingin prefektuurin pinta-ala on 22 159 neliökilometriä ja väkiluku 11,2 miljoonaa (2010). Vuoden 2010 väestönlaskennassa se oli Kiinan seitsemänneksi väkirikkain kaupunki, kun tarkasteltiin vähintään prefektuuritason hallinnollisia kaupunkialueita.


title: Baoding

text: Yingli on baodingilainen globaali yritys, jonka osake noteerataan New Yorkin pörssissä. Maininnanarvoinen on myös kaupunkimaastureiden ja avolava-autojen valmistaja Great Wall Motor. Baodingissa sijaitsee 291-huoneinen Power Valley -hotelli.


title: Handan

text: Handan () on prefektuuritason kaupunki Hebein maakunnan lounaisosassa Kiinassa. Kaupunki sijaitsee noin 160 kilometriä maakunnan pääkaupunki Shijiazhuangista etelään. Handanin väkiluku on 9,175 miljoonaa (2010) ja pinta-ala on 12 068 neliökilometriä.


title: Handan

text: Kaupunki rajoittuu etelässä Puyangin ja Anyangin, lännessä Changzhin ja Jinzhongin, pohjoisessa Xingtain, sekä idässä Liaochengin prefektuuritason kaupunkiin.


title: Handan

text: Piirikuntatasolla kaupunki jakautui 19 osaan seuraavasti (2010): Handanin seudulla on ollut ihmisasutusta yli 7 000 vuoden ajan. Handan toimi Zhao-valtion pääkaupunkina Taistelevien läänitysvaltioiden aikakaudella.


title: Cangzhou

text: Cangzhou () on prefektuuritason kaupunki Hebein maakunnassa Kiinassa. Kaupunki sijaitsee noin 180 kilometriä kaakkoon Pekingistä ja noin 90 kilometriä lounaaseen Tianjinin satamakaupungista. Cangzhoun väkiluku on 7,134 miljoonaa (2010) ja pinta-ala on 14 383 neliökilometriä (toisen lähteen mukaan 13 419 km).


title: Cangzhou

text: Kaupunki rajoittuu idässä Bohainmereen. Etelässä sen naapureina ovat Binzhoun ja Dezhoun, lännessä Hengshuin ja Baodingin, sekä pohjoisessa Langfangin prefektuuritason kaupungit ja Tianjinin maakuntatason suurkaupunki.


title: Cangzhou

text: Piirikuntatasolla kaupunki jakautui seuraavasti (2010):


title: 2011 (albumi)

text: 2011 on Markat Takas! -nimisen rap-duon 25. toukokuuta 2011 julkaistu toinen studioalbumi. Albumin julkaisi Suomihiphop Ry -niminen levy-yhtiö.


title: 2011 (albumi)

text: Albumin ensimmäinen näytekappale ns. katuträkki "Suomiwrap" julkaistiin helmikuussa 2011. Albumin ensimmäinen virallinen single "Titteleittä" julkaistiin puolestaan 4. huhtikuuta 2011. Singlellä vierailee Entwine -yhtyeestä tuttu Mika Tauriainen ja siitä julkaistiin myös musiikkivideo. Myös kappaleesta "Pönttö sekasin" on julkaistu musiikkivideo.


title: Ellen Salpakari

text: Ellen Salpakari (o.s. Sointuvuori) on fiktiivinen ruustinna ja fennomaani Väinö Linnan "Täällä Pohjantähden alla" -trilogiassa. Ellen oli kotoisin helsinkiläisestä virkamiessuvusta, hänen isänsä oli suomalaisuusajattelija, tuomari Sointuvuori. Ellen oli aviossa kirkkoherra Lauri Salpakarin kanssa ja heillä oli kaksi lasta: Ilmari Salpakari ja Ani Salpakari. Hän osallistuu moniin pitäjän isänmaallisiin rientoihin ja toimii myös Suojeluskunnan palveluksessa. Ellen kuolee romaanitrilogian viimeisessä osassa myrkkystruumaan ja hänet haudataan sukuhautaan Helsinkiin.


title: Ellen Salpakari

text: Ellen Salpakari saapuu paikkakunnalle hieman myöhemmin kuin hänen miehensä, joka on valittu uudeksi kirkkoherraksi. Pappilan torppari Jussi Koskela käy noutamassa Ellenin ja perheen lapset rautatieasemalta, ja jo matkan aikana saamansa vaikutelman pohjalta Jussi tuumii itsekseen: ""Taitaa olla kovat ajaat edessä. Talon isäntä taisi tullakin vasta nyt..."" Vuonna 1899 Ellen kiertää talosta taloon ja mökistä mökkiin keräämässä nimiä helmikuun manifestia vastustavaan Suureen adressiin.


title: Ellen Salpakari

text: Kesällä 1904 kolmannes Koskelan torpan maista otetaan takaisin pappilaan, mikä muodostuu koko romaanitrilogian ensimmäisen osan käännekohdaksi. Maaseudun oloja tuntematon kirkkoherra alistuu tässä asiassa vaimonsa tahtoon ja kirkkoneuvoston jäsenten päätökseen. Ellenin mielestä Koskelan torppa näyttää tulevan hyvin toimeen, kun taas pappilan viljelykset ja palvelusväen palkat nielevät rahaa. Ellenin vilpittömänä tarkoituksena on keventää selkäkivuista kärsivän Jussin työtaakkaa. Jussi synkistyy, mutta alistuu tosiasiaan, kun taas hänen aikuistumassa olevan vanhimman poikansa Akselin tulevaisuus saa siitä suunnan. Juuri kirkkoherran ilmoittaessa päätöksestä Jussille pappilaan tulee puhelimitse tieto vihatun kenraalikuvernööri Nikolai Bobrikovin murhasta. Varsinkin Ellen on tapauksesta niin kiihtynyt, että koko Koskelan asia jää siinä tilanteessa hänelle toisarvoiseksi. Jussille taas Bobrikovin murha on hänen torppansa kohtalon rinnalla täysin yhdentekevä asia.


title: Ellen Salpakari

text: 1920-luvun alkuvuosiin mennessä yhteiskunnallisesti aktiiviselle Ellenille on kertynyt mitä moninaisimpia luottamustehtäviä. Hän kuuluu muun muassa Lotta Svärd -järjestön, Marttaliiton, Rajaseudun Ystävät -järjestön ja Mannerheimin Lastensuojeluliiton paikallisosastojen sekä muiden vastaavien yhdistysten johtokuntiin, ja melkein jokaisessa niistä hän on puheenjohtajana. Hän kirjoittelee artikkeleja eri seurojen julkaisuihin, järjestelee keräyksiä, juhlia ja iltamia, ja kaiken tämän ohessa hän ehtii vielä politikoidakin.


title: Ellen Salpakari

text: Uuden kansakoulunopettajan Pentti Rautajärven saapuessa paikkakunnalle 1920-luvun puolivälin aikoihin Ellen ihastuu ja jopa hieman rakastuu häneen. Rautajärvi herättää uudelleen eloon Ellenin vihan ruotsinkielisiä kohtaan. Samaan aikaan Ellen seuraa ihaillen poikansa Ilmarin etenemistä sotilasuralla. Mäntsälän kapinan kukistuminen merkitsee Ellenille henkistä luhistumista ja samalla hän sairastuu fyysisestikin. Miehensä kuullen hän sättii hysteerisesti presidentti P. E. Svinhufvudia, puolustusvoimain komentajaa Aarne Sihvoa, sisäministeri Ernst von Bornia ja muita kapinan tukahduttamiseen osallistuneita henkilöitä. Lääkärivävyn määräyksestä Ellen siirretään vakavasti sairaana hoidettavaksi Diakonissalaitokselle Helsinkiin.


title: Ellen Salpakari

text: Väinö Linna käytti Yrjö Varpion elämäkertakirjan mukaan Ellen Salpakarin lapualaisaikojen repliikkien pohjana kansanedustaja, rehtori Hilja Riipisen eduskunnan pöytäkirjoista poimittuja puheenvuoroja.


title: Hypokloriitti

text:
Hypokloriitti-ioni (ClO) on yhden klooriatomin ja yhden happiatomin muodostama negatiivisvarauksellinen ioni, joka muodostuu hypokloorihapokkeen protolysoituessa. Muita kloorin ja hapen muodostamia anioneja ovat kloriitti (ClO), kloraatti (ClO) ja perkloraatti (ClO), mutta näihin verrattuna hypokloriittianionissa kloorin hapetusaste on pienimmillään (+I). Kloorin ja hapen muodostamat ionit ovat hyviä hapettimia, sillä kloorin pelkistymispotentiaali on korkea moniin muihin alkuaineisiin verrattuna. Hypokloriittianionin sisältävien yhdisteiden vesiliuoksia käytetään muun muassa erilaisiin desinfiointeihin ja puhdistamiseen.
Hypokloriitti sekoitetaan aina kylmään veteen, koska korkeammissa lämpötiloissa aine hajoaa kloridi- ja kloraatti-ioneiksi vapauttaen happea:http://www.terveyskirjasto.fi/terveyskirjasto/tk.koti?p_artikkeli=ltt01244


title: Hyposykloidi

text:
Hyposykloidi on käyrä, jonka pienempi ympyrä piirtää vieriessään isomman ympyrän sisällä.
Jos pienempi ympyrä on säteeltään "r" ja isompi ympyrä säteeltään "R" ="kr", niin hyposykloidin parametriesitys on:
tai:


title: Hyposykloidi

text: Kun "k"=2, käyrää kutsutaan Cardanon ympyräksi. Girolamo Cardano oli ensimmäinen joka kuvasi hyposykloidin.


title: Hyposykloidi

text: Jos "k" on kokonaisluku, käyrä sulkeutuu kun pikkuympyrä on vierinyt isomman ympyrän sisällä yhden kierroksen.


title: Hyposykloidi

text: Jos "k" on rationaaliluku, yksinkertaistaen "k" = "p"/"q" niin käyrä sisältää "p" kulmaa.


title: Hyposykloidi

text: Jos "k" on irrationaaliluku, käyrä ei koskaan sulkeudu.


title: Hyposykloidi

text: Hyposykloidi on Hyposykloidin erikoistapaus.


title: Hyposykloidi

text: Kolmikulmainen hyposykloidi on nimeltään deltoidi.


title: Hyposykloidi

text: Hyposykloidi voidaan piirtään myös spirografilla (lelu). Spirografi voi piirtää myös hypotrokoideja sekä epitrokoideja.


title: Hyposykloidi

text: Nelikulmainen hyposykloidi on nimeltään astroidi. Amerikkalaista jalkapalloa pelaavan Pittsburgh Steelersin logo sisältää kolme astroidia. Portlandin kaupungin lippu sisältää astroidin.


title: Kaukojäähdytys

text: Kaukojäähdytys, jota kutsutaan myös kaukokylmäksi, tarkoittaa keskitetyssä tuotantolaitoksessa liiketoimintana tuotetun jäähdytetyn veden jakelua putkiston välityksellä useille rakennuksille ilmastoinnin jäähdytykseen. Toimintaperiaate on verrattavissa kaukolämmitykseen sillä poikkeuksella, että kaukojäähdytyksessä asiakkaalta siirretään ylimääräinen lämpö energiayrityksen kaukojäähdytysveteen.


title: Kaukojäähdytys

text: Kaukojäähdytystä voidaan tuottaa absorptiotekniikalla, jäähdytysvesivaraston avulla, lämpöpumpuilla tai vapaana merivesijäähdytyksenä.


title: Kaukojäähdytys

text: Suomessa kaukolämpöyritykset tarjoavat kaukojäähdytystä Espoossa, Helsingissä, Kirkkonummella, Kauniaisissa, Tampereella, Turussa, Porissa, Lahdessa ja Heinolassa Vierumäellä (Suomen Urheiluopisto). Helsingissä toiminta käynnistyi vuonna 1998, Turussa ja Lahdessa vuonna 2000 sekä Vierumäellä vuonna 2002.


title: Kaukojäähdytys

text: Kaukojäähdytystoiminnan voidaan katsoa alkaneen Yhdysvalloissa vuonna 1889, jolloin Coloradossa, Denverissä aloitti toimintansa Automatic Refrigerator Company. Japanissa on 1970-luvulta lähtien ollut merkittävää kaukojäähdytystoimintaa, kansainvälisesti aktiivisimmat kaukojäähdytysmaat ovatkin olleet Japani ja Yhdysvallat. Euroopassa edelläkävijöitä ovat Suomen lisäksi Ranska, Ruotsi, Saksa ja Tanska. Myös Alankomaihin (Amsterdam), Itävaltaan (Wien) ja Espanjaan (Barcelona) on rakennettu verkostoja. Lähi-itään, etenkin Dubaihin on rakenteilla merkittäviä kaukojäähdytettyjä kohteita, ja maailman suurin kaukojäähdytyksen tuotantolaitos avattiin lokakuussa 2010 Pearlissa, Qatarissa.


title: Kaukojäähdytys

text: Suomessa kaukojäähdytystoiminnan ensi askeleet otettiin kesällä 1998, jolloin Helsingin Energia ryhtyi toimittamaan ABB:n Helsingin Pitäjänmäellä sijaitseville kiinteistöille jäähdytysenergiaa. Alkuvaiheessa toimittiin aluekylmäkeskuksen, käytännössä siirrettävien jäähdytyskonttien varassa. Vuonna 2000 Helsingin Energia sai valmiiksi Ruoholahden runkoverkkonsa, Kiinteistö Oy Itämerentorin liittyminen marraskuussa 2000 merkitsi varsinaisen kaukojäähdytystoiminnan alkua Helsingissä.


title: Kaukojäähdytys

text: Kaukojäähdytystoiminta laajentui vuonna 2000 Turkuun, jossa Turku Energian asiakkaana on tällä hetkellä lähes 50 kiinteistöä. Tulevaisuudessa kaukojäähdytysverkosto laajenee entisestään Turun keskustassa.


title: Kaukojäähdytys

text: Tampereen Sähkölaitos aloitti kaukojäähdytyksen vuonna 2012 Tampereen keskustan alueella. Kaukojäähdytys on herättänyt kiinnostusta myös Jyväskylässä.


title: Kaukojäähdytys

text: Helsingissä kaukojäähdytysverkko on vuoteen 2011 mennessä kasvanut noin 40 kilometrin mittaiseksi jäähdytysliittymien kokonaistehon ylittäessä 100 MW:ia. Kaukojäähdytysverkko laajenee edelleen nopeasti ja uusiin asuin- ja liikekiinteistöalueisiin kuten Kalasatamaan ja Jätkäsaareen kaukojäähdytysverkko on jo rakenteilla. Lähitulevaisuuden liittyjä on myös Skanskan uusi pääkonttori Ruskeasuolla, joka kaukojäähdytyksenkin avulla tulee olemaan yksi harvoista platina-tason LEED-sertifioiduista kiinteistöistä.


title: Kaukojäähdytys

text:
Pori Energia aloitti kaukojäähdytystoiminnan Porissa vuonna 2012. Kaukojäähdytysasiakkaita on tällä hetkellä Tiilimäen ja Päärnäisten kaupunginosissa. Kaukojäähdytyksen laajeneminen Porin keskustassa jatkui vuonna 2016. Ensimmäinen asuinkerrostalo liittyi kaukojäähdytyksen piiriin syksyllä 2016 vanhan oluttehtaan alueella sijaitsevassa Karhukorttelissa. Jäähdytyksen käyttö lisääntyi myös Satakunnan keskussairaalan alueella.
Rakennusten jäähdytystarve johtuu paitsi auringosta myös rakennusten sisäisistä lämmönlähteistä, kuten koneista, tietokoneista ja muista sähkölaitteista. Rakennuksessa voi esiintyä kylminä vuodenaikoina myös jäähdytystarvetta samanaikaisesti lämmitystarpeen kanssa. Kaukojäähdytys voikin olla kaukolämpöyrityksille liiketoimintaa täydentävä palvelu. Kaukojäähdytysenergiaa voidaan toimittaa myös teollisuuden prosessien tai elintarviketeollisuuden valmistus- ja säilytystilojen jäähdyttämiseen.


title: Kaukojäähdytys

text: Kaukojäähdytystä käyttävät rakennukset hyötyvät kaukojäähdytyksestä monin tavoin: jäähdytyskoneiden aiheuttama ilma- ja runkoäänet ja tärinä vältetään ja jäähdytyskoneille varatut tilat vapautuvat muuhun käyttöön. Myöskään julkisivua rumentavia lauhdutusyksiköitä ei tarvita. Jäähdytyskoneiden huolto ja kunnossapito poistuu, kun energiayhtiö huolehtii kiinteistön puolesta jäähdytysenergian tuotannosta koko sen elinkaaren ajan.


title: Kaukojäähdytys

text: Kaukojäähdytys on luotettava ja elinkaarikustannuksiltaan kilpailukykyinen jäähdytysratkaisu. Esimerkiksi Helen tekee kaukojäähdytyksen 80 prosenttisesti energialla, joka muuten jäisi hyödyntämättä. Kaukojäähdytystä käyttävät kiinteistöt hyötyvät menetelmästä ennen kaikkea energiansäästön ja päästövähennysten muodossa, mikä tekee kaukojäähdytyksestä kestävän kehityksen mukaisen tavan jäähdyttää rakennuksia. Kiinteistökohtaiseen koneelliseen jäähdytysjärjestelmään verrattuna kaukojäähdytys on ekotehokkuudeltaan noin viisinkertaista.


title: Kaukojäähdytys

text: Kaukojäähdytys soveltuu kaikentyyppisille kiinteistöille, kuten toimistoille, liikekiinteistöille, kauppakeskuksille ja asuinkiinteistöille. Sillä voidaan korvata kiinteistöjen jäähdytykseen perinteisesti käytetty koneellinen jäähdytysjärjestelmä, joka kuluttaa paljon sähköä ja jossa jäähdytysaineena käytetään ympäristölle haitallisia HCFC –yhdisteitä.


title: Kaukojäähdytys

text: Helsingissä kaukojäähdytystä käytetään ensisijaisesti liikekiinteistöjen jäähdyttämiseen. Kaukojäähdytettyjä liikekiinteistöjä ovat muun muassa Helsingin keskustan Stockmann, Kampin keskus ja Yle Helsingin Pasilassa.


title: Kaukojäähdytys

text: Asuinkiinteistöjä Helsingissä on verkkoon liittyneenä kymmenkunta, muun muassa Katajanokan Luotsi. Vuonna 2010 esitelty, erityisesti pienille toimistokiinteistöille ja asuinkiinteistöille kohdistettu Kaukoviileä–tuote nostanee Helsingin kantakaupungin asuinkiinteistöliittyjiä merkittävästi. Lisäksi kehitteillä on erityisesti kaupan kylmälaitteiden hyötysuhdetta nostava Kaukolauhdutus ja tutkinnan alla on mahdollisesti kaupungin lumikuormaa keventävä Kaukosulatus.


title: Kaukojäähdytys

text: Yksi Turku Energian isoimmista kaukokylmäasiakkaista on Turun yliopistollinen keskussairaala TYKS. Turun kaukojäähdytetyn Biolaakson kallion sisään on myös suunnitteilla 10 miljoonan euron investointi lumiluolan rakentamiseen.


title: Kaukojäähdytys

text: Kaukojäähdytys on keskeisessä roolissa Helenin konesalikonseptissa, kaukoIT:ssä. Konseptin ideana on jäähdyttää tietokonesalin palvelimet kaukojäähdytyksellä perinteisten runsaasti sähköä vievien jäähdytyslaitteiden sijaan. Kaukojäähdytyksessä palvelimien tuottama lämpö otetaan talteen ja pannaan kiertoon kaukolämpöverkkoon. Yksinkertaistetusti konsepti toimii niin, että kaukojäähdytysputkessa virtaa kylmää vettä, jonka koneet lämmittävät. Ulos tulee lämmintä vettä, jolla voidaan lämmittää vaikka omakotitaloja. Konseptin avulla IT-palveluja tarvitsevat yritykset pystyvät keventämään hiilijalanjälkeään merkittävästi. Ensimmäinen käytössä oleva kohde rakennettiin Uspenskin katedraalin alle yhdessä ICT-palveluyritys Academica Oy:n kanssa. Toista kohdetta rakennetaan Suvilahteen ja muun muassa Siemens on jo valinnut tilan energiatehokkaille konesalitoiminnoilleen. Konseptin on palkinnut muun muassa Uptime Instituutti.


title: Blunt

text: Blunt on muun muassa seuraavien henkilöiden sukunimi:


title: Bad Teacher

text: Bad Teacher on Jake Kasdanin ohaama yhdysvaltalainen komediaelokuva vuodelta 2011.


title: Thornton (täsmennyssivu)

text: Thornton voi tarkoittaa seuraavia:


title: Sjanno

text: Sjanno tai Senna () eli Senno () on pieni Oršan kaupungin luoteispuolella sijaitseva kaupunki ja hallintoalue Vitsebskin maakunnassa Valko-Venäjällä.


title: Sjanno

text: Vuoden 2009 väestönlaskennassa kaupungin asukasluku oli 8 007. Koko hallintopiirissä asui 26 307 ihmistä, mikä luku sisälsi Sjannon kaupungin, Boguševskin kaupunkityyppisen taajaman (, 3 133 asukasta) ja näitä ympäröivän maaseudun asukkaat kylineen.


title: Pääkkönen

text: Pääkkönen on suomalainen sukunimi, joka on muun muassa seuraavilla henkilöillä:


title: Käyrä nousemaan

text: Käyrä nousemaan on Kikan albumi vuodelta 1993. Albumi myi kultaa, ja siltä nousi pari hittiä, muun muassa ”Tartu tiukasti hanuriin”. Kaikki albumin kappaleet on uudelleenjulkaistu Kikan kokoelma-albumilla "Kaikkien aikojen parhaat". Kappale ”Näinkö aina meille käy” on käännösversio Barbi Bentonin vuonna 1978 julkaistusta kappaleesta ”Ain't That Just the Way That Life Goes Down”, kun taas ”Keskiyön aikaan” on käännösversio Smokien vuonna 1976 julkaistusta kappaleesta ”I’ll Meet You at Midnight”.


title: Ion Hobana

text: Ion Hobana (25. tammikuuta 1931 Sânnicolau Mare – 22. helmikuuta 2011 Bukarest) oli romanialainen kirjailija. Hän opiskeli Bukarestin yliopistossa ja julkaisi tieteiskirjallisuutta vuodesta 1955. Lisäksi Hobanan tuotantoon kuuluu tietokirjoja scifistä, Jules Vernestä ja H. G. Wellsistä sekä ufoja koskevia teoksia.


title: Ion Hobana

text: Hobana oli Puolan kulttuuri- ja taideministeriön palkitsema. Hänen tuotantoaan on saatavilla yli kahdellakymmenellä kielellä.


title: Ratsastus kesäolympialaisissa 1952 – kouluratsastuksen yksilökilpailu

text: Helsingin olympiakisojen kouluratsastukseen osallistui 27 kilpailijaa, joista neljä oli naisia. Kilpailu käytiin 28.-29. heinäkuuta. Samassa yhteydessä käytiin myös joukkuekilpailu.


text: = naisurheilija.


title: Suomen Yrittäjäin Työttömyyskassa

text: Suomen Yrittäjäin Työttömyyskassa eli SYT-kassa on Suomen suurin yrittäjien työttömyyskassa. Vuonna 1995 perustetun kassan tavoitteena on lisätä yrittäjien elämänlaatua ja turvallisuutta vapaaehtoisen työttömyysvakuutuksen avulla. SYT maksaa työttömäksi jääneelle jäsenelle ansiosidonnaista työttömyyspäivärahaa.


title: Suomen Yrittäjäin Työttömyyskassa

text: SYT-kassaan kuuluu tällä hetkellä yli 25 000 yrittäjää, maatalousyrittäjää, yrityksen osaomistajaa tai yrittäjän perheenjäsentä kaikilta toimialoilta ja kaikenkokoisista yrityksistä. Vain liittymällä yrittäjäkassaan on yrittäjällä mahdollisuus saada, työttömäksi jäätyään, ansiosidonnaista päivärahaa.


title: Suomen Yrittäjäin Työttömyyskassa

text: Kassan yleiset ehdot ja työttömyysturvan taso on määritelty työttömyyskassa- ja työttömyysturvalaeissa. SYT:n toimintaa valvoo Finanssivalvonta.


title: Pitkä lama

text: Pitkä lama oli maailmanlaajuinen talouskriisi vuosina 1873–1896. Se koski erityisesti Eurooppaa ja Yhdysvaltoja, joiden taloudet olivat kasvaneet voimakkaasti toisessa teollisessa vallankumouksessa ja Yhdysvaltain sisällissodan päättymisen seurauksena. Alun perin lamaa kutsuttiin Suureksi lamaksi, mikä nimitys sittemmin annettiin 1930-luvun lamalle. Tämän jälkimmäisen laman kaltaista taloudellista taantumista ja laajamittaista romahdusta ei Pitkän laman aikana koettu.


title: Pitkä lama

text: Yhdysvaltojen teollisuustuotannon ja bruttokansantuotteen kasvun vuoksi taloushistorioitsijat ovat kyseenalaistaneet koko laman olemassaolon Yhdysvalloissa muutoin kuin liikevoittojen osalta. Länsi-Euroopan ja Yhdysvaltojen osuus lamassa korostuu senkin vuoksi, että muualta maailmasta ei ole saatavilla tarkkoja talouslukuja. Nykyisin Pitkää lamaa ei yleensä pidetä yhtäjaksoisena kriisinä vaan useiden pienempien kriisien sarjana.


title: Pitkä lama

text: Britannian on arvioitu kärsineen lamasta kaikkein eniten: se menetti asemaansa johtavana teollisuusvaltana Manner-Euroopan talouksille. Yhdysvalloissa Pitkä lama jaetaan yleensä vuoden 1873 paniikista alkaneeseen vuosien 1873–1879 lamaan ja vuoden 1893 lamaan, joista ensin mainittu on Yhdysvaltain historian pisin talouskriisi: se kesti 22 kuukautta kauemmin kuin 1930-luvun lama. 1880-luvulla Yhdysvaltojen talous kasvoi nopeammin kuin milloinkaan muulloin sitä ennen tai sen jälkeen.


title: Pitkä lama

text: Lamaa edeltäneet vuodet olivat konfliktien ja kasvun aikaa. Ranskan–Preussin sota ja sen aiheuttamat sotakorvaukset haittasivat Ranskan taloutta ja johtivat inflatoriseen sijoitusbuumiin Saksassa ja Keski-Euroopassa. Bessemer-prosessi otettiin käyttöön, rautateitä rakennettiin. Yhdysvalloissa sisällissodan jälkeinen lyhyt taantuma vaihtui kasvuun, jossa varsinkin lännen rautatieyhtiöitä rahoitettiin ulkomaisilla sijoituksilla. Maa tavoitteli kultakantaan siirtymistä tiukalla rahapolitiikalla.


title: Pitkä lama

text: Vuoden 1873 paniikkia on kuvattu ensimmäiseksi aidosti kansainväliseksi kriisiksi. Wienin pörssistä huhtikuussa 1873 alkanut romahdus saapui Yhdysvaltoihin 18. syyskuuta Mustana torstaina, siirtyi takaisin Eurooppaan ja aiheutti Wienissä toisen paniikin, kunnes alkoi laantua. Yhdysvalloissa greenback-dollari ja rautatierakentamiseen liittyvä keinottelu ja huijaukset lisäsivät rahoitusalan epävakautta.


title: Pitkä lama

text: Monetaristien mukaan laman taustalla oli kultapula, joka heikensi kultakantaa. Kalifornian, Klondiken ja Witwatersrandin kultaryntäykset lievittivät tätä ongelmaa.


title: Pitkä lama

text: Monien tuotteiden kuten viljan, puuvillan ja raudan hinta laski vuosina 1870–1890. Ranskassa, Saksassa ja Yhdysvalloissa tämä lisäsi protektionismia, kun taas Italiassa, Espanjassa, Itävalta-Unkarissa ja Venäjällä se aiheutti maastamuuttoa. Vuoden 1877 Suuri rautatielakko oli Yhdysvaltojen historian ensimmäinen maanlaajuinen lakko.


title: Pitkä lama

text: Pitkä lama vaikutti Uuden imperialismin aikakauteen, kun länsimaat valtasivat uusia markkinoita tavaroilleen.


title: Pitkä lama

text: Suomen talouskasvu hidastui pariin prosenttiin vuonna 1874. Bruttokansantuote laski viitenä vuonna vuosien 1877–1892 välillä, ja neljänä vuonna jäätiin nollakasvun tuntumaan. Vienti ei vetänyt 1880-luvulla ja monet hinnat romahtivat. Ajanjaksoon mahtui suurta vaihtelua – vuonna 1882 talous kasvoi lähes 10%.


title: Pitkä lama

text: Yleisesti ottaen autonomisessa Suomessa laman vaikutukset olivat pienempiä kuin monissa muissa maissa, sillä tuolloin Suomessa tehtiin monia uudistuksia, jotka mm. helpottivat kaupankäyntiä ja tehostivat maanviljelyä.